(18 އޯގަސްޓް 2019 އާ ގުޅޭ)\n"އޭނާ ދޯ... ހިނގާ އިހަށް ސައިބޯން" ޖެނިފާ ބުންޏެވެ. އަދި ކާގެއާ ދިމާއަށް ދާން ހިނގައިގަތެވެ. ފަޅި ސިކުންތެއްގެ ތެރޭ ޖެނިފާގެ މޫނުން ފާޅުވި ހުރިހާ އަސަރަކާއި ކުލައެއް ހޭޒަލްއަށް ފެނިއްޖެއެވެ. އޭނާ މޫނު އަނބުރާލައި އެ ދިޔައީ ސިއްރުތަކެއް ހިފައިގެންކަން ހޭޒަލްއަށް ޔަގީން ކުރެވުނެވެ.\nގެނައި ސާމާނުތައް ކޮޓަރީގައި ބަހައްޓާފައި ލިއަމްއާއި ހޭޒަލް ނުކުތީ ފޯނު ހިފައިގެންނެވެ. އަދި ޖެނިފާ ގޮސް ވަން ކާގެއަށް އެ މީހުން އައިސް ވަނެވެ. އޭރު ކަޅުސައިތަށްޓެއް ގިރާލަ ގިރާލަ ޖެނިފާ ހުރީ ކަމަކަށް ގެއްލިފައި ހުރި ފަދައަކުންނެވެ.\n"ޖެނީ..." ހޭޒަލް ގޮވާލިއެވެ. އަސަރެއްނެތިފައިވި މޫނުމައްޗަށް އަވަސް ހިނިތުންވުމެއް ވެރިކޮށްލަމުން ޖެނިފާ އެ މީހުންނާ ކުރިމަތިލިއެވެ.\n"އިށީނދޭ!... މީ މަންމަ ހަދާފަ، ނުބައިނުވާނެކަން ގެރެންޓީ އިނގޭ" ޖެނިފާ ބުނެލިއެވެ. އަދި މޭޒުމަތީ ސައި އަޅާފައި ހުރި މުށި ކުރާއާއި ހަކުރުތަށި ހޭޒަލްއާ ކައިރިކޮށްލިއެވެ.\nސައިބޯން ހުރީ މަސްރޮށްޓާއި ފުށްގުޅައިގެ އިތުރުން ކުޅިބޯކިބަލާއި ހަލުވިދާއެވެ. އެމީހުންނަށް ޚާއްޞަކޮށް ތައްޔާރުކުރެވިފައެވެ. ސައިތަށްޓެއް އަޅަންވާއިރަށް ލިއަމް ސައިބޯން ފަށައިފިއެވެ.\n"މީ ކޮންކުއްޖެއްތަ؟" ލިއަމްގެ ސައިތަށި ގިރައިދެމުން ހޭޒަލް އަހާލިއެވެ.\n"އަހަރެންގެ" ލުއި ހިނިތުންވުމެއް ޖެނިފާ ބަދަލުކޮށްލިއެވެ.\n"ނުވާނެ ބަޑީ... ކަލޭ ކޮންމެފަދަ އެއްޗެއް ވެސް ބުނެދާނެ، ޒެލްލު ބްލީވް ނުކުރައްޗޭ، އަހާލަންވާއިރަށް އެބުނެލީނު، ރަނގަޅަށް ވެއްޖެއްޔާ މީނަ ކޮންމެވެސް ތަނަކުން ފަހަތުލައިގެން އުޅޭ ސޮރަކަށްވާނީ، ކޮއްކޮ ކޮބާ މަންމަ؟" ލިއަމް އަހާލިއެވެ. އަދި ކުޑަކޮށް އެނބުރިލީ ޖެނިފާގެ ކައިރީ ހުރި ގޮނޑީގައި އިން ކުޑަ ފިރިހެންކުއްޖާއާ ދިމާއަށެވެ. އެކުއްޖާ ބީރައްޓެހި ގޮތަކަށް ލިއަމްއަށް ބަލަން އިނީއެވެ. ބަހެއްނުބުނެ ޖެނިފާއަށް ބަލާލާފައި އަލުން ލިއަމްއަށް އޭނާ ބަލާލިއެވެ.\n"ކޮބާ ހީވޭ ކަމެއްހެން!... މީނަގެ ދަރިނަމަ މިހާ މަޑަކުން ނީންނާނެ، އަގަގަދަ މިތުރެއްހެން ހުއްޓާނުލާނެ" ލިއަމް ބުނެލީ ހިނިއައިސްފައި އިނދެ ސަމާސާގެ ރާގުގައެވެ. ނަމަވެސް ހޭޒަލްއަށް އިނދެވުނީ ޖެނިފާއަށް ނަޒަރު ހުއްޓާލި ގޮތަށެވެ. ލިއަމްއަށް ފާހަގަނުވިޔަސް އޭނާއަށް ޖެނިފާގެ ހިނިތުންވުމުން އުފާވެރިކަން އިޙްސާސެއް ނުވެއެވެ. ލިއަމްގެ ވާހަކަތަކަށް ޖެނިފާ ރައްދުނުދިނީތީ އެކަން ވެސް ހޭޒަލްއަށް ފާހަގަވިއެވެ.\n"ވަރަށް ލޯބި... ޖެނީއާ ވައްތަރުގޮތެއް އެބަހުރި، ކޮއްކޮއަށް ކޮންނަމެއް ކިޔަނީ... މީ ޒެލްލު ދައްތަ، މަންމަގެ ވަރަށް ކްލޯޒް ފްރެންޑެއް އިނގޭ" ސަޔަށް އިންސާފުކުރަމުން ހޭޒަލް ހިނިއައިސްފައި ވާހަކަދެއްކިއެވެ. ނަމަވެސް އަމިއްލަ ޟަމީރު ހޭޒަލްއަށް ބުނެވުނު އެއްޗަކާމެދު ސުވާލު ކުރިއެވެ. ޖެނިފާގެ ގާތް ރަޙުމަތްތެރިއަކަށް ހޭޒަލްއަށް ވެވުނު ބާއެވެ. ގާތް އެކުވެރިންނަށް އެކަކުއަނެކަކުގެ ހާލު ނޭނގި އޮވެދާނެބާއެވެ.\n"މިކްޔާލް ކިޔަނީ" ޖެނިފާ ބުންޏެވެ.\nއެންމެފަހުން ހޭޒަލްމެން ބޭރަށް އައިއިރާ މިހާރާ ރަށަށް އައިސްފައި ހުރި ބަދަލުތަކުގެ ވާހަކަ ދެކެވެމުންދިޔައެވެ. ސައިބޮއި ނިމުނީ އެކަހަލަ ވާހަކަތަކެއްގައެވެ. ސައިބޮއި ނިންމާލާފައި ލިއަމް ތެދުވިއެވެ.\n"ޖެނީ، އަދިވެސް އެ ފަރާތުގައި ޖޯލިތައް އެބަހުރިތަ؟" ލިއަމް އަހާލިއެވެ. ޖެނިފާ ބޯޖަހާލީއެވެ. އެއާއެކު ލިއަމް ދެން ބަލާލީ ހޭޒަލްއަށެވެ.\n"އަހަރެން މިހުރީ އެފަރާތުގަ... ކުޑަކޮށް..." މިހެން ކިޔާ ލިއަމް ދައްކާލީ އޭނާގެ ސޯޓުގެ ޖީބުން ނެގި ވޭޕެވެ. ހޭޒަލް ހިނިއައިސްފައި ބޯޖަހާލިއެވެ.\n"ދުންގަނޑު އަރުވަންދާންވީ ދޯ؟" ހޭޒަލް ބުންޏެވެ.\n"ބޭބީ އެއީ ދުމެއްނޫނޭ... އެއީ ކްލައުޑްސް..." ހިނިއައިސްފައި ހުރެ ލިއަމް ބުނެލިއެވެ.\n"ހޫން!... އަހަންނަށް ފެންނަނީ ދުންއަރާތަން، ވިލާތަކުގެ ތެރޭ އުޅެވޭތަނެއްނޫން" ހޭޒަލް ބުނެލިއެވެ. ހެމުންހެމުން ލިއަމް ހިނގައިގަތީ ނުކުންނާށެވެ.\n"ލިއަމް، މިކްޔާލު ގޮވައިގެންދޭބަލަ.... މިއްކު، ދޭ އެ ބޭބެއާއެކު، އެއީ މަންމަގެ ފްރެންޑެކޭ، މަންމަ މިދަނީ ތަށިތައް ނަގާފައި" ޖެނިފާ ބުންޏެވެ. އެއާއެކު ނިކަން ބަސްއަހާ ކުއްޖެއްފަދައިން ގޮނޑިން ފައިބައިގެން ލިއަމްއާއެކު މިކްޔާލު ހިނގައްޖެއެވެ.\n"އަހަރެން ހެލްޕްވާނަން" ހޭޒަލް ބުނެލީ ޖެނިފާ ތަށިތައް ނަގަންފެށިތަން ފެނިފައެވެ. އަދި ކުރީބައިގައި ސައިބުއި ޖޯޑުތައް ހިފައިގެން އައިސް ސިންކު ކައިރީ ހުއްޓި އިސްކުރު ދޫކޮށްލައިފިއެވެ. ހޭޒަލްގެ ހަރަކާތްތަކަށް ބަލަން ޖެނިފާއަށް ހުރެވުނީއެވެ. އޭނާގެ ސިކުނޑީގައި އުފެދެން ފެށި ޚިޔާލުތަކުން މަޑުމަޑުން އިސްޖަހާލިއެވެ. ދެން ފެނުނީ ޖެނިފާ އައިސް ހޭޒަލްގެ ފުރަގަހުން ބައްދާލައި އޭނާގެ ކޮނޑުގައި ބޯއަޅާލިތަނެވެ.\n"އައި މިސްޑް ޔޫ... ޒެލްލު އަހަރެންގެ ގާތުގައި ހުރިނަމައޭ ހިތަށްއެރި އެތައްފަހަރެއް ދިޔަ" ކުރެހިފައިވީ އަޑަކުން ޖެނިފާ ބުންޏެވެ. އޭނާގެ އެ ޢަމަލުތަކުން ހޭޒަލްއަށް ލިބުނީ ސިހުމާއި ހައިރާންކަމެވެ. އަވަސް އަވަހަށް ދެއަތް ދޮވެލުމާއެކު އެނބުރިލެވުނީ ޖެނިފާއާ ކުރިމަތިލާށެވެ. ކަންބޮޑުވީ ޖެނިފާގެ ލޮލުން ކަރުނަ ހިލިފައިވީތީ ފެނުމުންނެވެ.\n"ޖެނީ... އަހަރެންގެ ހިތްބުނި ޖެނީއަށް ކޮންމެވެސް ކަމެއްވެއްޖެޔޭ، އެކަމަކު އަހާލަން ނުކެރިފަ މިހުރީ" ޖެނިފާގެ ކޮނޑުގައި ފިރުމާލަމުން ހޭޒަލް ބުންޏެވެ. އަދި ޖެނިފާ ގޮވައިގެން އައި ކާމޭޒު ކައިރީ ގޮނޑިއެއްގައި އިށީނދެއްޖެއެވެ.\n"އަހަރެން ހާދަ ވަރަކަށް ގުޅީމޭ، މިރަށުގަ ޖެނީ ނޫނީ ދަންނަ އެކަކު ވެސް އަހަރެންގެ ނުހުންނާނެކަން އެނގެއެއްނު، ފޭސްބުކްއިން ވެސް މެސްޖު ކުރިން، ޖަވާބެއް ނުދިނީމަ ވަރަށް ދެރަވި، ރިމީއަށް ވެސް ގުޅިން ޖެނީއަށް ވީގޮތެއް އެނގޭތޯ" ހޭޒަލް ބުންޏެވެ.\n"ޒެލްލު ހާދަ ނަސީބުގަދައޭ، ލިއަމް ހާދަ ލޯބިވެޔޭ ޒެލްލުދެކެ... އަހަރެން ވެސް ބޭނުންވީ ތި ދެމީހުން އުޅޭ ފަދަ އުފާވެރި ދިރިއުޅުމެއް، ލިއަމް ކިހާ ލޯބިން އެ އުޅެނީ، އަހަރެމެން ދެ މީހުން ވެސް ކައިވެނީ ކުރީ އެކީގަ، އެކަމަކު އަހަރެންގެ ދިރިއުޅުން ފުނޑުފުނޑުވެއްޖެ، އަހަރެންދެކެ ލޯބިވާނޭ މީހަކުނެތް" ޖެނިފާގެ އަޑުގައިވަނީ ހިތްދަތިކަމާއި ޝަކުވާއެވެ.\n"ތި ދެ މީހުން ވަރިވީތަ؟" ހޭޒަލްއަށް އަހާލެވުނެވެ. ޖެނިފާ މަޑުމަޑުން ބޯޖަހާލީ އެއްބަސްވުމަށެވެ. ހޭޒަލްއަށް އިތުރަށް ބުނާނޭ އެއްޗެއް ނޭނގުނެވެ. ހިތުގައި ސުވާލުތައް ފުނިޖެހިފައިވީ ނަމަވެސް އެއްވެސް ސުވާލެއް ކުރާނޭ ހިތްވަރު ނެތީއެވެ. ބުނެވޭ އެއްޗަކުން އިތުރަށް ޖެނިފާ ހިތްދަތިވެދާނޭ ހީކުރެވެނީއެވެ. ހޭޒަލްއާ ނަޒަރު ސީދާކޮށްލި ޖެނިފާ ވާހަކަދައްކަން ފެށީ އޭނާގެ އެކުވެރިޔާއަށް ހަޤީޤަތް ހާމަކުރުމަށެވެ.\n"ބާރަބަރު ދެ އަހަރުވީ، އިއްސެ ބަދަލުވާން ފެށީ... އަހަރެންނާ ދުރުވާހެން ހީވެ އެކަމާ ސުވާލު ވެސް ކުރިން، އެކަމަކު އެއްވެސް ޖަވާބެއް ދޭކަށް ބޭނުމެއްނުވޭ، އޭނާ އެހެން ކަންތައްކުރަންވީ ސަބަބެއް ވެސް ނުބުނޭ، އެހެން އުޅެފަ ދޭތެރެއަކުން ވަރަށް ކެއާރިންކޮށް ލޯބިން އުޅޭނެ، އެކަހަލަ ދުވަސްކޮޅެއްގަ އަހަރެން ޕްރެގްވީ، އަހަރެން ޕްރެގްވީމަ ވަކިން ބޮޑަށް އިއްސެ ދުރުވީ... ރޭގަނޑަށް އަންހެންކުދީން ގޮވައިގެން ބުރުޖަހަން އުޅޭ ވާހަކަތައް އަހަރެންނަށް އިވެންފެށީމަ ސުވާލުކުރިން، ލިފްޓެއް ދިނުން އެއީ އެވަރުކަމެއްހޭ ބުނީ... ދެން އިތުރަކަށް ވާހަކައެއްނުދައްކާނެ... އަހަރެން ހުރީ ބޯގޮވާވަރުވެފަ، ހިޔެއްނުކުރަން ދުވަހަކުވެސް މިހެންވާނެއެކޭ، އިއްސެ އަމިއްލައަށް އަހަރެން ގާތު ބުނީ ވަރިވާށޭ މިހާރު ބޭނުމީ... ކީއްވެހޭ އެހިން، އަހަރެމެންގެ ދަރިފުޅަށް ވާނީ ކިހިނެއްތޯ އެހިން... ޒެލްލު!... އޭނާގެ ދެލޮލުން އަހަރެންނަށް ޓަކައި އެއްވެސް ޖަޒުބާތެއް ފާޅެއްނުވި... ބުނީ މިހާރު ލޯތްބެއްނުވެޔޭ، އެކުގައި އުޅޭން ވަރަށް އުނދަގުލޭ، ދަރިފުޅު ނުބެލެންޏާ އޭނާ ގެންގޮސްދާނަމޭ، އެހެންނޫނީ އަހަރެންގެ ގާތުގައި މިކްޔަލް ބެހެއްޓުމަށް، ދަރިފުޅު ބޭނުންވަންޏާ ދުށުމަށް އަންނާނެކަމަށް، ޚަރަދު ވެސް ދޭނަންކަމަށް... އެކަމަކު ދެން ކައިވެނިކޮށްގެން ނޫޅެވޭނެކަމަށް... އެ ހުރިހާ އެއްޗެއް ކިޔާފަ ބުނީ ޖެނިފާ ވަރިކޮށްފީމޭ... އަހަރެންނަކަށް ނޭނގުނު އިއްސެއަށް އެވީ ގޮތެއް، އޭނާ ބަދަލުވާންވީ ސަބަބެއް، ކުރިން ލޯބިވެފައި މިހާރު ލޯބިނުވާންވީ ސަބަބެއް ވެސް އޮންނަންޖެހޭނެއެއްނު، އެންމެންނާ ގުޅުން ކަނޑާލެވުނީ އެހެންވެ، އެކަމާ ބޯގޮވައިގެން... އަހަރެން ހުރީ އިއްސެއާ ވަކިވާން ތައްޔާރަކަށްނޫން، އުނގުގައި ދަރިއަކު ވެސް އެބައޮތް" ކަރުނުން ތެމެމުންދިޔަ ކޯތާފަތް ޖެނިފާ ދެއަތުން ފުހުނެވެ.\n"އަހަރެން ވެސް ހިޔެއްނުކުރަން ތިހެން ވެދާނެއޭ... އަހަރެންގެ ފަރާތުން ޖެނީ ބޭނުންތަ އެއްވެސް ކަމެއް، އެނގޭ ދެ މީހުން މިތިބެނީ މުޅިން ދެތަނެއްގަކަން، ޖެނީ... ދަތިވަންޏާ ވެސް ބުނައްޗޭ، އަހަރެންނަށް އެހީތެރިވެވެން އޮތް ގޮތަކުން ޖެނީއަށް އެހީވާނަން، އެކުގައި އުޅެން ބޭނުންނުވާ މީހަކާއެކު ނޫޅެވޭނެ... އިރާދަކުރެއްވިއްޔާ ތި ހިތާމަތައް ފިލާ ދިރިއުޅުން އާބާދުވެދާނެ، ކެތްތެރިވޭ، ﷲއަށް އިތުބާރުކުރޭ" ހޭޒަލްއަށް ބުނެވުނެވެ.\n"ޒެލްލު ފެނުމުން، މި ވާހަކަތައް ޚިއްޞާ ކޮށްލެވުނީތީ ހިތްހަމަޖެހިއްޖެ... ތި ދެމީހުން މިކޮޅުގައި ދުވަސްކޮޅަކު މަޑުކޮށްލާނެނަމައޭ ހިތަށް އަރާ" ކަރުނަތައް ހިނިތުންވުމަކުން ފަރުދާކުރަން ޖެނިފާ މަސައްކަތް ކުރިއެވެ.\n"ލިއަމް މި ދަތުރު ރޭވިކަމެއް ނުވެސް އެނގޭ، އަސްލު މީ އޭނާގެ މަންމަމެންނާއެކު ކެލައަށް ރޭވި ދަތުރެއް، ނޭނގި ނަމަވެސް އޭނާ މި ދަތުރު ރޭވިކަން ނަސީބެކޭ ހިތަށްއަރާ، އެހެންނޫންނަމަ އަހަރެން ހުންނާނީ ޖެނީއަށް ވީގޮތެއް ނޭނގިފަ" ހޭޒަލް ބުންޏެވެ.\n"އެނގޭތަ!... ލިއަމް އެ އުޅެނީ ބޮޑު ފޮޓޯ ޝޫޓެއް ރާވައިގެން، އޭނަ ޕޮލިހުން ކެނޑުނީތަ؟ ބޯ ހާދަ ދިގުކޮށްލާފައޭ އެ ހުރީ" ވާހަކައިގެ މިސްރާބު ޖެނިފާ ބަދަލުކޮށްލިއެވެ.\n"ނުކެނޑޭ، ޗުއްޓީވީމަ ބޯނުކޮށަން އެހުންނަނީ" ހޭޒަލް ބުންޏެވެ. ކާގޭ މޭޒުމަތި ރަމަތަކޮށްލާފައި ހޭޒަލް ގޮވައިގެން ޖެނިފާ ނުކުތީ ގޭގެ ބިއްދޮށުގައި އޮތް ހުސްތަންކޮޅަށެވެ. އެތަނުގައި ހުރި ޖޯލިފަތީގައި ލިއަމްއާއި މިކްޔާލު ތިއްބެވެ. މިކްޔާލް ހިނިއައިސްފައި އިން ގޮތުން ލިއަމް މަޖާ ވާހަކައެއް ދައްކަނީކަން އެނގެއެވެ.\nފެންވަރާލައިގެން ފާޚާނާއިން ނުކުތް ލިއަމް ބަލާލީ އެނދުގައި އޮތް ހޭޒަލްއަށެވެ. ލާނެތް ހިންޏެއް އައިސްފައި ހޭޒަލް ވެސް އޮތީ ބަލާށެވެ. ލިއަމްއަށް ލިބިފައިވާ އަޅިފެހި ކުލައިގެ ކަޅިއަކީ އެ ޢާއިލާގެ ހުރިހާ ކުދީންނަށް ލިބިފައިވާ ޤުދުރަތުގެ ހަދިޔާއެކެވެ. އެ ޢާއިލާގެ އެހެން ކުދީންނެކޭ އެއްގޮތަށް ލިއަމްއަކީ ހަމުގެކުލަ ދޮން މީހެކެވެ. އަވީގައި އުޅުމުން ނިކަން ފަސޭހައިން އޭނާގެ ހަންގަނޑު ރަތްވެ އަނދާގޮތް ވެއެވެ. އެ މޫނަށް ބަލާލައިފިނަމަ ފުރަތަމަ ވެސް އަޅައިގަންނާނީ އޭނާގެ ދެ ލޮލުގައެވެ. ތުނިކޮށްހުރި ތުނބުޅިމަތިމަހުންނާއި ކަތުރުކަށިގަނޑުގެ ބައްޓަން ރީތިވުމުގެ ސަބަބުން އެ ފިރިހެންވަންތަކަން އެތައްގުނައެއް އިތުރުކޮށްދެއެވެ. އާދަކޮށް ޖިމްއަށް ނުދިޔަނަމަވެސް އޭނާގެ ފަސްފޫޓު ނުވަ އިންޗި ހުންނަ ހަށިގަނޑު ފެންނަނީ ބާރު ހުރި ފިރިހެނެއްގެ ހަށިގަނޑު ފަދައިންނެވެ. ބޮލުގެ އިސްތަށިގަނޑު ކުރުކޮށް ބެހެއްޓިޔަސް އަބަދު ނިތްމަތިން ފަހަތަށް ވާހެން ފުނާއަޅާއަޅައި އިސްތަށިތައް ހުންނަނީ ސްޕައިކް ޖެހިފައެވެ. ޖެލްނުލާނަމަ ދެތިން އިސްތަށި ނިތްކުރި މައްޗަށް އަބަދުވެސް ވެއްޓިފައި ހުރެއެވެ.\n"ތައްޔާރައްތަ ތިއޮތީ" ހީނލަމުން އެނދާ ދިމާއަށް އައި ލިއަމް ބުނެލިއެވެ.\n"ލިއަމް ރެޑީވިއްޔާ އަހަރެން ވެސް ރެޑީ" ތިރީ ތުންފަތުގައި ދަތްއަޅާލި ގޮތުން ހޭޒަލްގެ ތުންފަތަށް ލޭކުލަ ވެރިވިއެވެ.\nދެމަފިރިންގެ އުފާވެރި ވަގުތުކޮޅު ނިމުމަކަށް އައިއިރު ދެ ހަށިގަނޑު ވެސް ވަނީ ވަރުބަލިވެފައެވެ. ލިއަމްގެ އަތުގެ ތެރޭ އޭނާގެ އަތުގައި ބޯއަޅާލައިގެން ހޭޒަލް އޮތެވެ. ދެތިން ފަހަރަށް އޭނާގެ ނިތްކުރީގައި ލިއަމް ބޮސްދިނުމަށްފަހު ވަރަށް ލޯބިވާކަން ހާމަކުރިއެވެ. ހޭޒަލްގެ ފަރާތުން އިޝާރާތެއް ނުވުމުން ލިއަމް ގޮވާލިއެވެ.\n"ނިދިއައީ ދޯ" ލިއަމް ބުންޏެވެ.\n"ޖެނީ މިއަދު ކިޔައިދިން ވާހަކަތައް މަތިން ވިސްނާލެވުނީ... ލިއަމްއާ ނުލާ އަހަރެންނަށް އުޅެން ޖެހިދާނެ..." ހޭޒަލްގެ ވާހަކަ ލިއަމް ހުއްޓުވިއެވެ. އެތުންފަތުގައި ބޮސްދެމުންނެވެ. ދެން އަނެއްކާ ވެސް ދުރަށްޖެހިލައި ހޭޒަލްގެ މޫނަށް ލިއަމް ބަލާލިއެވެ.\n"އެކަހަލަ އެއްޗެއް ދެން ހިތަށް ނާރުވައްޗޭ، ތީ ހޭޒަލްގެ ދެރަތަންކޮޅަކީ، ތަނަކުން ވާހަކައެއް އަޑުއިވޭއިރަށް އަމިއްލަ ލައިފާ ގުޅުވާލާކަށް ނުވެއެއްނު، އަހަރެންމީ އިއްސެއެއްނޫން، ތީ ޖެނީއެއް ވެސް ނޫން، މި ލިއަމް ދުވަހަކުވެސް ހޭޒަލްއަކާ ވަތްކެއްނުވާނެ، ގޯޑް ޕްރޮމިސް... ދެން ހިނގާ ނިދަން، މާދަމާ ވަރަށް ހެނދުނާ ތެދުވަންޖެހޭނެ، އަހަރެން ނަގައްޗޭ ކޮންމެހެން ވެސް، އެހާވަރުން ރޭވި އެނިވާސަރީގެ އެއްވެސް ޕްލޭނެއް ފަނިވާކަށް ބޭނުމެއްނޫން... ފޯނު ވެސް އެލާމްކޮށްފަ އެއޮތީ" ލިއަމްގެ ވާހަކައިން ހޭޒަލްގެ ވިސްނުން އެހެން ދިމާއަކަށް އަނބުރާލިއެވެ.\nހަޤީޤަތުގައި ވެސް ލިއަމް އެހާ ލޯބިން އުޅޭތީ ހޭޒަލް ޝުކުރުވެރިވެއެވެ. ދުނިޔެމަތިން އޭނާއަށް ލިބޭނެ އެންމެ ރަނގަޅު ފިރިޔަކީ ލިއަމްކަން އޭނާ ޤަބޫލުކުރެއެވެ. ކައިވެންޏަށް ހަތް އަހަރުވީއިރު ވެސް ކައިވެނި ކުރިއިރުގެ ލިއަމްއާ މިއަދު ފެންނަ ލިއަމް އެއްވެސް ތަފާތެއްނެތެވެ. ހޭޒަލްއަށް ބޭނުންވާނޭ ހުރިހާކަމެއް ލިއަމް ހުންނަނި ކޮށްދީފައެވެ. ބައެއްފަހަރު ނުބުނަނީހެވެ. އަނެއްބައި ފަހަރަށް ބުނުން ލަސްވާނީއެވެ. ވަގުތުން އެކަމެއް ފަހިކޮށްދޭނެއެވެ.\nހެނދުނު ލިއަމްއަށް ހޭލެވުނީ އެނދުން ވައްޓާލާވަރު ހޭޒަލް ކުރިފަހުންނެވެ. ތާޒާވެލައިގެން ނުކުމެ ދެމަފިރިން އެކުގައި ސައިބޮއެގެން ޖެނީއާއެކު ނުކުތީ ބޭރަށެވެ. ސަޤާފީ ކުލަ ޖެހިފައިވާ ފޮޓޯ ޝޫޓުގެ މަސައްކަތް ކުރުމަށެވެ. ހޭޒަލްއަށް ކަސަބުއެޅި ރަތްލިބާހަކާއި އެއާއެކު ބޭނުންވާނޭ ގަހަނާ ހޯދުމަށެވެ.\nމެންދުރު ފަހު ތިނެއްޖަހަންވާއިރަށް ހުރިހާކަމެއް ހުރީ ނިމިފައެވެ. ފޮޓޯނަގާ މީހާއާއި ލިއަމްއާ ދެމެދު ޚިޔާލުތައް ބަދަލުކުރެވުނެވެ. ރަތްކުލައިގެ ކަސަބު ލިބާހުގައި ހޭޒަލް ފެންނަނީ ފަތްމިންޏެއްހާ ނަލަކޮށެވެ. ލިއަމް ހުރީ ބޮލުގައި ފޮށައެއް އޮޅައި އުނުގައި ފޭލި އަނދެފައެވެ. އިހު ޒަމާނުގެ ތާރީޚީ މަންޒަރެއް ލޯތަކަށް ފެންނަ ފަދައެވެ. ބާރަށުގައި އޮންނަ ކަމަނާމަގު މި މަގަކީ ޢީދު ކުޅިވަރު ކުޅުނު ދުވަހު މުޙަންމަދު ތަކުރުފާނު ބޮލަށް ގޮންޖެއްސެވި ބާރަށު ބޯށިވަލު ބުޅާފާޠިމާދި ރެހެންދި ގޮއްޔެ ގޮވައިގެން އިރުމަތި ފުއްޓަރު ފަރާތަށް ގެންދިއަ މަގެވެ. ފުރަތަމަ ޝޫޓިން އޮތި އެ މަގުގައެވެ. ލިއަމްގެ ކަނާތު ކޮނޑުމަތީ ހޭޒަލް އޮތެވެ. އެކި ގޮތްގޮތަށް ފޮޓޯ ނެގުނެވެ. އަތްދަނޑި މައްޗަށް އުފުލާލައިގެން ތިބެ ވެސް ފޮޓޯނެގިއެވެ. ދެން އެމީހުންގެ މަންޒިލަކަށްވީ ކަމަނާ އޮޅެވެ. ބާރަށުގައި އޮންނަ ކަމަނާއޮޅަކީ އުތީމު މުޙަންމަދު ތަކުރުފާނުގެ ބޮލަށް ޢީދު ގޮންޖެހި ދުވަހު ބާރަށު ރެހެންދި ގޮއްޔެ މުޙަންމަދު ތަކުރުފާނު ކޮނޑަށް ލައިގެން މިރަށު ފުއްޓަރު ފަރާތަށްގޮސް ވާހަކަ ދައްކަން ރާޅުގަނޑު ތެރެއަށް އެރިހުރި ދިމާލެވެ. އެހެންވެ ތާރީޚުގައި ލިޔެފައި ހުރި ގޮތަށް އެ މަންޒަރު ލިއަމްއާއި ހޭޒަލް ފޮޓޯތަކަށް ކުޅެލައިދީފިއެވެ. ހިތްގައިމު އެތައް ފޮޓޯއެއް ނެގުމަށްފަހު މަސައްކަތްތައް ނިންމާލެވުނީ ފަހެއް ޖެހުމާ ކައިރިވެފައި ވަނިކޮށެވެ.\nފޮޓޯނެގުމަށް ކުރި މޭކަޕާއި އެޅި ހެދުން ބާލައި ފެންވަރާ ތާޒާވެލައިގެން ނުކުމެ މަރިޔާދުގޭ އުނދޯލީގައި ހޭޒަލް އިނެވެ. ދޮރޯށްޓަށް ކުރިމަތިވާނޭހެން އުނދޯއްޔަށް އެއްފައި އަރުވާލައިގެން މަގަތު ދަނގަޑުގައި ބުރަކަށި ޖައްސާލައިގެންނެވެ. އެހެން އިންދާ ގާތުން އިވުނީ ޖެނިފާގެ އަޑެވެ.\n"ކޮން ޚިޔާލެއްގަ؟" ޖެނިފާ އައިސް އުނދޯލީގެ އަނެއްކޮޅުގައި ހޭޒަލްއަށް ކުރިމަތިވާނޭހެން އިށީނެވެ.\n"އަހަރެން ހަނދާނެއްނުނެތޭނެ އަހަރެމެން އެންމެން މިކޮޅަށް ޢީދު ފާހަގަކުރަން އައި ފަހަރުމަތިން، ކުޅިވަރުގެ ތެރެއިން މަޖަލަކަށް އަހަރެން އެ ދުވަހު ގޮސް ލިއަމްގެ ގަޔަށް ކުލަޖަހާ ގޮންޖެހީ، ހިޔެއްނުކުރަން އޭނާ ވެސް ހިސްޓްރީ ސީންއެއް ކުޅެލަފާނެއެކޭ... މިއަދު ވަކިން އެ ދުވަސްތައްމަތިން ހަނދާންވެއްޖެ" ބޭއިޚްތިޔާރުގައި ހޭޒަލްއަށް ބުނެވުނެވެ. ޖެނިފާ އަނގައިން ނުބުނީތީ އޭނާއަށް ހޭޒަލް ބަލާލިއެވެ. ދެއްކުނު ވާހަކައާ މެދު ހޭޒަލްއަށް ވިސްނާލެވުނީ ދެނެވެ.\nއެއީ މީގެ ހަތްއަހަރު ކުރިއެވެ. ޖެނިފާއާއި ހޭޒަލްއަކީ މާލޭގައި އެކުގައި ކިޔަވަން އުޅުނު ދެ ކުދީންނެވެ. އޭރު ހޭޒަލް އުޅެނީ ލިއަމްއާ ރައްޓެހިވެގެންނެވެ. ސުކޫލު ނިންމާފައި ކުލާސް ހުރިހާ ކުދީންގެ މެދުގައި ރޭވުނު ދަތުރެކެވެ. ލިއަމްއަށް އެކަން އެނގުމުން އޭނާ ވެސް ޗުއްޓީ ނަގައިގެން ގުރޫޕަކާއެކު އައީއެވެ. އެފަހަރު ޢީދުގައި ކުޅިވަރަކަށް ހަދައި މަޖާކުރުމުގެ ތެރެއިން ޒުވާން އެތައް އަންހެންކުދީންނެއް ހުސްހަށިބަޔަށް ތިބި ޒުވާން ފިރިހެން ކުދީންގެ ބޮލަށް ގޮންޖެއްސެވެ. އިސްމާޢިލާއި ލިއަމް ގަސްދުކުރީ އެ ތާރީޚީ ދުވަހު ކަންތައް ހިނގައިދިޔަ ގޮތަކަށް ޢަމަލު ކުރުމަށެވެ. ޖެނިފާއާއި ހޭޒަލް ގޮވައިގެން ގޮސް ކައިވެންޏަށް ހުށަހެޅީއެވެ. ބޮޑު ޢީދަށް ރޭވި އެ ދަތުރު ނިމުނުއިރު އޮތީ ކައިވެންޏަށް ތައްޔާރުވާން ވެފައެވެ. މިއަދު އެ ހަނދާންތައް ފޮނި އުފާވެރި ހަނދާންތަކަކަށްވީ ހޭޒަލްއަށެވެ. ޖެނިފާއަކަށްނޫނެވެ.\n"ކޮންއިރަކުން ދޮންތަމެން އަންނާނީ، ދިއުމުގެ ކުރީން އެންމެންނާ ވެސް ބައްދަލުކޮށްލަން ބޭނުން، ދެން ނޭނގެ އާދެވޭނެ ދުވަހެއް" ހޭޒަލް ބުންޏެވެ.\nހޭޒަލްއާއި ލިއަމް ބާރަށުން ފުރީ ޙައްޖު ދުވަހު ހެނދުނެވެ. ކެލައަށް އެރިއިރު ލިއަމްގެ މަންމައާއި އެއްބަނޑު އެއްބަފާ ދެ ދައްތަ އެމީހުން ބަލާ އައިސް ތިއްބެވެ.\n"މީ ލިއަމްގެ އަންހެނުން... ހޭޒަލް" މުހުސިނާ މިހެން ބުނެ ލިއަމްގެ ގާތުގައި ހުރި ހޭޒަލްގެ އަތުގައި ހިފާ ގާތަށް ދަމާލިއެވެ.\n"މީ މަންމަގެ ކޮއްކޮ ޝަހީދާ، ދެން މިހުރީ ވަހީދާ، މަންމަގެ ދައްތަ" ޢާއިލާއަށް ހޭޒަލް ތަޢާރަފުކޮށްދޭން މުހުސިނާ ހުރީ ކެތްމަދުވެފައި ކަހަލައެވެ. ހުރިހާ އަންހެނުންތަކުގެ ފަހަތުން ލިއަމް ހުރެ އާދެއެވެ. އެންމެންނަށް ވެސް ލިއަމްއަށްވުރެ ހޭޒަލް މުހިންމު ކަހަލައެވެ.\n"ޒެލްލު، ލިއަމް ރޯދަތަ؟" ގޭގެ ދޮރޯށިން ވަންނަމުން ސިއްރުން ކަހަލަ ގޮތަކަށް މުހުސިނާ އަހާލިއެވެ. ހިނިއައިސްފައި ހުރެ ލިއަމްއަށް ބަލާލާފައި މުހުސިނާއަށް ހޭޒަލް ބަލާލިއެވެ. އަދި ބޯޖަހާލަމުން ރޯދައޭ ބުނެލިއެވެ. ދިނީ ކަންކަމަށް ލިއަމް ފަރުވާކުޑަކަމުން މުހުސިނާ ނުހަނު ކަންބޮޑުވެއެވެ.\n"ކޮބާ ދޮންބެއާއި ވީރާ؟" ލިއަމް އަހާލިއެވެ.\n"ވަހީދާ ދައްތަގެ ކުދީންނާއެކު އެބައުޅޭ އެފަރާތުގައި" މުހުސިނާ ބުންޏެވެ. ލިއަމް ހީވީ އެ އަންހެނުންތަކުގެ ތެރެއިން ދުރަށްދާން އޭނާ ބޭނުންވެފައި ހުރީ ހެންނެވެ.\nމުހުސިނާއާއި ޝަމާޢިލްއަށް ލިބުނީ ތިން ކުދީންނެވެ. އެންމެ ދޮށްޓަށް ހުންނަނީ ޒައިދަންއެވެ. ދެން ހުންނަނީ ލިއަމްއެވެ. ހަގަށް ހުންނަނި އަންހެން ދަރިފުޅު ވީރާއެވެ. ރަފާއާއި އިނދެގެން ޒައިގެން އުޅެނީ މުހުސިނާމެންނާއެކުއެވެ. ގ.ކްރިސްޓަލް ގެ ބަހައި ޝަމާޢިލްއަށް ލިބުނު ބައި ހަދައިގެން އެ ގޭގައެވެ. ޒައިދަންއާއި ރަފާ ކައިވެނި ކުރީ ލިއަމްއާއި ހޭޒަލްއަށް ވުރެ ފަހުންނެވެ. އެހެންނަމަވެސް އެކުދީންނަށް ﷲގެ އިރާދަފުޅުން އަންހެން ދަރިއަކު ވަނީ ލިބިފައެވެ. އެ ގޭގައި މީހަކާ ނީނދެ މިހާރު ހުރީ ވިރާ އެކަންޏެވެ. ހުރިހާ ކުދީން ވެސް ތިބީ މަތީ ތަޢުލީމު ހާސިލުކޮށް ސަރުކާރުގެ ރަނގަޅު ވަޒީފާ ތަކުގައެވެ. ޢާއިލާއާ ގުޅުނަސް އެހެން ކުދީންނަށްވުރެ މުހުސިނާއާއި ޝަމާޢިލް އެދޭ އެދުންތައް ފުރިހަމަކުރުމަށް އިސްނެގިޔަސް ލިއަމްއަކީ އެހެން ކުދީންނާ ވަރަށް ތަފާތު މިޒާޖެއްގެ ކުއްޖެކެވެ. ހޭޒަލްއާ ކައިވެނި ކުރުމަށްފަހު އެ ދެމަފިރިން ވަކިން އުޅެން ނިންމި ނިންމުމަކީ ލިއަމްގެ ވިސްނުން ހުރި ގޮތެވެ. އޭނާ ބޭނުންވަނީ ވަރަށް މިނިވަން ދިރިއުޅުމެއް އުޅޭށެވެ. އޭނާއާއި ހޭޒަލްގެ އުޅުން ހުންނަ ގޮތް ފެނި އެކަމާ އެއްވެސް މީހަކު އެއްޗެއް ބުނެފާނެކަމަށެވެ. މައިންބަފައިންނާ ޚިޔާލު ތަފާތުވެ ދެބަސްވުމަކަށް ފުރުޞަތު ނުދޭންވެގެންނެވެ.\nރޯދަ ވީއްލި ގޮތަކަށް ވަރުބަލިވެފައޭ ކިޔާ ލިއަމް އޮށޯވެ ނިދީއެވެ. ޢީދު ވިލޭރެއަށް ރަށުތެރޭގައިވާ ތައްޔާރީތައް ބަލަން ހުރިހާ ކުދީން ނުކުންނަން އޮތީ ހަމަޖެހިފައެވެ. ޢީދު ހުޅު ޖަހާތަން ބަލަން ހޭޒަލް ވެސް ދާން ބޭނުންވިއެވެ. ކޮޓަރިން ނުކުތް ހޭޒަލް ތައްޔާރުނުވެ ހުރުމުން އެކަން ފާހަގަވީ މުހުސިނާއަށެވެ. އޭނާ ސުވާލުކުރުމުން ލިއަމް ނިދާފައި އޮތް ވާހަކަ ހޭޒަލް ބުންޏެވެ.\n"އޭނާ ހޭލާހާއިރެއްވަންދެން ކުޅިވަރިތައް ފަށާކަށް މަޑެއްނުކުރާނެ، ދޮންބެ ހުންނާނެ، ރަފާއާއި ވީރާ ވެސް ދާނެ، އެމީހުންނާއެކު ޒެލްލު ވެސް ދޭ... ލިއަމް ހޭލައިފިއްޔާ މަންމަ ބުނާނަން ހޭޒަލް ދިޔައީ މަންމަ ފޮނުވައިގެންނޭ" މުހުސިނާ ބުނެލިއެވެ. ލިބުނު ފުރުޞަތު ދޫކޮށްލާކަށް ހޭޒަލް ވެސް ބޭނުމެއްނޫނެވެ. ލިއަމް ނުލާ ދިއުމުން ފޫހިވާނެކަން ވެސް އެނގެއެވެ. އެހެންވިޔަސް ރަށްރަށުގެ ޢީދު ކުޅިވަރުތަކަކީ މާލޭފަދަ އިމާރާތްތަކުން ފުރިފައިވާ ކޮންކުރީޓު މާޙައުލަކުން ފެންނާނޭ ކަންތައްތަކެއްނޫން ވިއްޔާއެވެ.\nއަލިފާންގަނޑު ރޯކުރަން ހަމަޖައްސާފައި އޮތް ދިމާ އަތިރިމައްޗަށް ރަށުގެ ކުދިބޮޑު އެންމެން ކަހަލަ ގޮތަކަށް ޖަމާވެފައި އޮތެވެ. ވީރާއާއި ހޭޒަލްއާ ދެކުދީން އެކަކު އަނެކަކުގެ އަތުގައި ހިފައިގެން ޒައިދަންގެ ދެމަފިރިންނާއި ތިމާގެ ކުދީންތަކާއެކު އެ ދިމާއަށް ފޭބިއެވެ. އެ ހިސާބުގައި މާބޮޑު އަލިކަމެއް ނެތެވެ. މީހުންގަނޑުގެ ތެރެއިން ގެއްލިދާނެތީ އެކަމާ ހޭޒަލް ހުރީ ވިސްނައިގެންނެވެ. އަލިފާންގަނޑު ރޯކުރުމަށް އިސްކޮށް ހަރަކާތްތެރިވާތީ ފެނުނު ޒުވާނުންތައް ދަންމަރު ރޯކޮށްލިއެވެ. އެއާއެކު ދެން ފެނުނީ މޫދުގެ ތެރެއިން ބޮޑު އެއްޗެއްގައި ރޯވާން ފެށިތަނެވެ. ހުޅުގަނޑު ހިފަމުން އެރީ މައްޗަށެވެ. މުޅި ހިސާބަށް އަލިފާންކުލަ ވެރިވެ ހުޅުދާންވިއެވެ. ހޯބޯ ލެވުމުގެ އަޑުފަށްގަނޑު ގަދަވިއެވެ. ޒުވާނުންތައް އެމީހުންގެ ސްމާޓް ފޯނުތަކުން ނަފްސީތަކާއި ވީޑިއޯތައް ކުރަން ތެޅިފޮޅެނީއެވެ.\n"ލިއަމްއަށް ދައްކަން ވީޑިއޯ ކޮށްލާނަން" ހޭޒަލް އަވަސް އަވަހަށް ހަށިގަނޑުގެ ހުރަހަށް އަޅުވާލެވިފައިވާ އަތްދަބަހުގެ ތެރެއިން އޭނާގެ ފޯނު ނެގިއެވެ.\n"ޒެލްލު... ޔޫ ގެ ލެފްޓް ސައިޑަށް ވާހެން ދުރުގައި އެ ހުރި ބޯއީ ހާދަ ވަރަކަށް އެބަ ބަލައޭ" ހޭޒަލް ފޯނު ނަގައިގެން މަންޒަރުތައް ރިކޯޑުކުރުމުގައި އުޅެނިކޮށް އޭނާގެ އަތަށް ދަމާލައި ކަންފަތްދޮށުގައި ވީރާ ސިއްރުން ބުނެލިއެވެ.\nވީޑިއޯ ކުރުން ހުއްޓާލައިފަ ހޭޒަލް ބަލާލި ވީރާ ބުނި ދިމާއަށެވެ. ހުޅުގަނޑުގެ އޮރެންޖު އަލިން ދުރުގައި އެ ހުރި ޒުވާނާގެ ފެންނަނީ އެއްފަޅިއެވެ. ހޭޒަލް ބަލަން ހުއްޓައި އޭނާ ދުރަށް ހިނގައިގެންފާ އަނެއްކާ ވެސް އެނބުރިއްޖެއެވެ. އެއާއެކު ތަނަށް ވެރިވެފައި އޮތް ހުޅުގަނޑުގެ އަލިން އެއީ ކާކުކަން ހޭޒަލްއަށް އެނގުނެވެ.


Messi ge jaadhoo ah mulhi Argentina keh madhu vefai\nމެސީގެ ޖާދޫއަށް މުޅި އާޖެންޓީނާ ކެތްމަދުވެފައި\nވޭތުވެދިޔަ 10 އަހަރު ފެނުނީ މި މަންޒަރެވެ. އާޖެންޓީނާ އުނދަގޫ ހާލަތަކަށް ވެއްޓޭ ކޮންމެ ފަހަރަކު އެ ޓީމު ކޮޅަށް ނަގަނީ، ކެޕްޓަން ލިއޮނަލް މެސީ އެވެ. މިފަހަރުގެ ވޯލްޑްކަޕަށް އާޖެންޓީނާ ކޮލިފައި ނުވެދާނެ ކަމުގެ ބިރު ހީވެފައި ވަނިކޮށް އާޖެންޓީނާ ވޯލްޑްކަޕަށް ކޮލިފައި ކޮށްދިނީ، ކޮލިފައިންގެ އެންމެ ފަހު މެޗުގައި އެކްއެޑޯ ކޮޅަށް މެސީ ހެދި ހެޓްރިކުންނެވެ.\nވޯލްޑްކަޕުގެ ގުރޫޕް "ޑީ" ގެ ފަހު މެޗުގައި، މިރޭ ނައިޖީރިއާ އާ ދެކޮޅަށް ނުކުންނަ މެޗަކީ، ވޯލްޑްކަޕުގައި ކުރިއަށް ދިއުމަށް އާޖެންޓީނާއަށް އޮތް އެންމެ ފަހު ފުރުސަތެވެ. މުޅި އާޖެންޓީނާ އެދެނީ މެސީގެ ޖާދޫއަށެވެ.\nމިރޭގެ މެޗަށް ނުކުންނައިރު އާޖެންޓީނާ ނުކުންނަނީ ކުރިން ދެ މެޗުގައި އެ ޓީމަށް ހެދުނު މިސްޓޭކުތައް ރަނގަޅުކޮށްގެންނެވެ. ޓީމަުގެ ލައިންއަޕަށް ބަދަލު އަންނާނެ ކަމުގެ އިޝާރާތް ކޯޗް ހޯޖޭ ސަމްޕައޮލީ ވަނީ ދީފަ އެވެ.\nއާޖެންޓީނާގެ ކޯޗް ހޯޖޭ ސަމްޕައޮލީ ---\n"އަހަރެމެން ގެނައި ބަދަލު ތަކުން ވަކިވަކި ކުޅުންތެރިންގެ އިންޑަވިޖުއަލް ހުނަރާއި މުލި ޓީމެއްގެ ގޮތުގައި ކުޅޭތަން ފެންނާނެ." ސަމްޕައޮލީ ބުންޏެވެ.\nއައިސްލެންޑާ ދެކޮޅަށް އަތުން މޮޅުވުމުން، ނައިޖީރިއާއަށް އޮތީ ބޮޑު އިތުބާރެއް ލިބިފަ އެވެ. ދެ ވަނަ ބުރަށް ދިއުމުގެ ފުރުސަތު އާޖެންޓީނާ އަށް ވުރެ ބޮޑަށް އޮތީވެސް ނައިޖީރިއާ އަށެވެ. ކޮރޭޝިއާ އަތުން އައިސްލެންޑް ބަލިވެ، އާޖެންޓީނާ މެޗު އެއްވަރު ކޮށްލައިގެން ވެސް ނައިޖީރިއާ އަށް ދެ ވަނަ ބުރަށް ދެވޭނެ އެވެ.\nނައިޖީރިއާގެ ކޯޗް ރޯރް ބުނީ، އާޖެންޓީނާ އާ ދެކޮޅަށް ނުކުންނަ މެޗަށް، ނައިޖީރިއާގެ ކުޅުންތެރިންނަށް އިތުބާރު އެބައޮތް ކަމަށެވެ.\nނައިޖީރިއާ ވޯލްޑް ކަޕް 2018 އާޖެންޓީނާ


Baazaarumathee gina dhaehge fihaaratha falhaalaifi\nބާޒާރުމަތީ ގިނަ އަދަދެއްގެ ފިހާރަ ތަކެއް ފަޅާލައި ވައްކަން ކޮށްފި\nފަޅާލާފައި ފިހާރަތައް ކައިރީ ފުލުހުންގެ ފޮރެންސިކް ޓީމުން ހަރަކާތްތެރިވަނީ -- ފޮޓޯ: އަވަސް\nބާޒާރުމަތީގައި ހިންގާ ގިނަ އަދަދެއްގެ ފިހާރަ ތަކެއް ފަޅާލައިގެން ރޭ ވައްކަން ކޮށްފި އެވެ.\nފިހާރަތައް ފަޅާލާފައި ހުރިކަން އެނގުނީ މިއަދު ހެނދުނު ފިހާރަތައް ހުޅުވުމުންނެވެ.\nބާޒާރުމަތީގައި ފުޅާކޮށް ވިޔަފާރި ކުރާ ވިޔަފާރިވެރިއަކު ބުނި ގޮތުގައި ފަޅާލި ފިހާރަތަކުގެ އަދަދު ބުނަން އަދި ނޭނގޭ ކަމަށެވެ. ލަފާ ކުރެވޭ ގޮތުގައި ހައެއްހަ ފިހާރަ ރޭ ފަޅާލާފައިވާނެ ކަމަށް އޭނާ ބުންޏެވެ.\nހެނދުނު ބާޒާރު މައްޗަށް ދިޔައިރު ފުލުހުން އަތޮޅު ފިހާރަތައް ހިމެނޭ ސަރައްދުގައި ހަރަކާތްތެރިވަމުން އެބަދެ އެވެ. އަދި އަވަސްގެ ނޫސްވެރިން ބައެއް ފިހާރަތަކަށް ވަދެ ބެލިއިރު ފިހާރަތައް ފަޅާލާފައި ހުރީ ޓިނު ނަގައިގެންނެވެ.\nޓިނު ނަގައިގެން ފަޅާލާފައިވާ ފިހާރައެއް -- ފޮޓޯ: އަވަސް\nއަވަސްގެ ނޫސްވެރިން ވަނީ ފަޅާލާފައިވާ ބައެއް ފިހާރަތަށް ވަދެފަ އެވެ. ގިނަ ފިހާރަތައް ފަޅާލާފައިވަނީ ޓިނު ނަގައިގެންނެވެ. އަދި ބައެއް ފިހާރަތައް ފަޅާލާފާނެތީ ފުރާޅުގައި ދަގަނޑު ޖަހައިގެން ހަރުކޮށްފައިވާ ފްރޭމް ގަނޑު ހަލާކުކޮށްލާފައި ހުރިތަން ފެނެ އެވެ.\nއެގްރޯގެ ދަނޑުވެރިކަން ކުރިލައި ހެދިގަންނަނީ\nމޯލްޑިވްގޭހުން ޕްރޮމޯޝަންތަކެއް ފަށައިފި\nއުރީދޫ އާޗާ ޕޯސްޓްޕެއިޑް މަހަކު 60 ޖީބީ 600ރ. އަށް


ފުލުހުންގެ ލޯންޗެއްގައި ރޯކޮށްލި ޓެރެރިސްޓް ޖަބްހުތުއް ނުސްރާއާއި އަލް ގައިދާއަށް ތާއީދުކުރާ ބައެއް - ޕީޖީ އޮފިސް - DhiDaily\nފުލުހުންގެ ލޯންޗެއްގައި ރޯކޮށްލި ޓެރެރިސްޓް ޖަބްހުތުއް ނުސްރާއާއި އަލް ގައިދާއަށް ތާއީދުކުރާ ބައެއް – ޕީޖީ އޮފިސް\nލ.ގަމު ތުނޑީ އަވަށު ބަނދަރުގައި އަޅާފައި އޮތް ފުލުހުންގެ ލޯންޗެއްގައި ރޯކޮށްލި މައްސަލާގައި ދެ މީހެއްގެ މައްޗަށް ޓެރަރިޒަމްގެ ދައުވާ އުފުލައިފިއެވެ.\nމިއަދު ޕްރޮސިކިއުޓަރު ޖެނެރަލް އޮފީހުން ހަމަކުރި ގޮތުގައި މިދިޔަ މާޗު މަހުގެ 22ވަނަ ދުވަހު ލ. ގަން ތުނޑި ބަނދަރު ސަރަޙައްދުގައި އޮތް މޯލްޑިވްސް ޕޮލިސް ސަރވިސްގެ ލޯންޗެއްގައި ޤަޞްދުގައި އަލިފާންރޯކޮށްލި މައްސަލާގައި ލ. ގަން ތުނޑި ކަޅައިދޫ ފިނިހިޔާގެ މޫސާ އިނާސްއާ ލ. ގަން ތުނޑި ލަވްސައިޑް ޢަބްދުއް ލަތީފް އިބްރާޙީމްގެ މައްޗަށް ޓެރަރިޒަމްގެ ދައުވާ އުފުލާ މައްސަލަ ކްރިމިނަލް ކޯޓަށް ހުށަހަޅާފައިވާނެ ކަމަށެވެ.\nއެ ދެ މީހުންގެ މައްޗަށް ދައުލަތުން އުފުލާފައި ވާ ދައުވާ އަކީއެ ޓެރަރިޒަމް ޤާނޫނު ގެ 1-16 ވަނަ މާއްދާގެ (ހ) ގެ5ވަނަ ނަންބަރާ ހަވާލާދީ އެމާއްދާގެ (ނ) ގެ ދަށުން، ޓެރަރިސްޓް ޖަމާއަތަކަށް ތާއީދު ކުރާ މީހެއް ކަމަށް ދޭހަވާ ފަދަ ލިޔުމެއް ނުވަތަ ކުރެހުމެއް ނުވަތަ ފޮޓޯއެއް ގެންގުޅުމުގެ ކުށުގެ ދައުވާއެވެ.\nމި މައްސަލައާ ގުޅިގެން ގަން މެޖިސްޓްރޭޓް ކޯޓުގެ އަމުރެއްގެ ދަށުން ޢަބްދުއް ލަތީފް އިބްރާޙީމް ދިރިއުޅޭ ލަވްސައިޑް، ބަލާ ފާސްކުރިއިރު ފެނުނު ހާޑް ޑިސްކުން ޓެރެރިސްޓް ޖަމާއަތްތެއް ކަމަށްވާ ޖަބްހުތުއް ނުސްރާއާއި އަލް ގައިދާއަށް ތާއީދުކުރާކަން ލިޔުންތައް ފެނިފައިވާ ކަމަށް ޕީޖީ އޮފީހުން މަޢުލޫމަތު ހަމަކުރެއެވެ.


ރައީސް ޔާމީން ޖަލަށްލާނެ ކަމުގެ ޔަގީންކަން ހޯދަން ސަރުކާރުގެ ވެރިން އުޅުނު: ހައިލަމް | Jazeera\tރައީސް ޔާމީން ޖަލަށްލާނެ ކަމުގެ ޔަގީންކަން ހޯދަން ސަރުކާރުގެ ވެރިން އުޅުނު: ހައިލަމް - Jazeera\nރައީސް ޔާމީން ޖަލަށްލާނެ ކަމުގެ ޔަގީންކަން ހޯދަން ސަރުކާރުގެ ވެރިން އުޅުނު: ހައިލަމް\nފާތިމަތު ފަޔާޟާ November 7, 2019 107 views0\nހައިލަމް މިގޮތަށް ވިދާޅުވީ، އެބޭފުޅާ މިރޭ ނެރުއްވި ބަޔާނެއްގައެވެ.\nހައިލަމް ވިދާޅުވީ، ރައީސް ޔާމީންއަށް މަނީލޯންޑަރިންގ ތުހުމަތު ކުރެވުނު ހިސާބުން ފެށިގެން ސަރުކާރުގެ އެކިއެކި މަގާމުތަކުގައި ތިބި އެކި ފަރާތްތަކުން ސީދާ ގޮތުންނާއި ނުސީދާގޮތުން އޭނާ އަށް ގުޅައި އަދި ގާތް މީހުން މެދުވެރިކޮށް ނުފޫޒު ފޯރުވިދާނެ ކަމަށް ހިތާ ވަރަށް ގިނަ މަސައްކަތް ކޮށްފައިވާ ކަމަށެވެ. އަދި އެ މަސައްކަތް އެންމެ ބޮޑަށް ކޮށްފައިވަނީ ނޮވެމްބަރު މަހުގެ ތިންވަނަ ދުވަހާއި ހަތަރުވަނަ ދުވަހު ކަމަށް ޤާޒީ ހައިލަމް ވިދާޅުވެފައިވެއެވެ.\nއަދި ސަރުކާރުގެ ބައެއް ފަރާތްތަކުން އޭނާއަށް ގުޅައި ރައީސް ޔާމީން ޖަލަށް ލުމަށް ހުކުން ކުރާނެ ކަމުގެ ކަށަވަރުކަން ދިނުމަށް އެދިފައިވާ ކަމަށްވެސް ހައިލަމް ވިދާޅުވެފައިވެއެވެ.\n"އަދި އެގޮތަށް ކަށަވަރުކަން ނުދެވޭނެ ކަމަށް ބުނުމުން، 19މެއި 2019 ބަނަ ދުވަހު އަޅުގަނޑާއި އަލްހާން ފަހުމީއާ ދެމެދު ހިނގާދިޔަ ފައިސާގެ ޓްރާންސެކްޝަންގެ މައްސަލަ ޕޮލިހުގެ އެބައޮތްކަަމަށާއި ހުކުމްގެ ކަށަރުކަން ނުލިބޭނަމަ އެ މައްސަލަ ބެލޭނެކަމުގެ އިންޒާރުވެސް ދީފައި ވެއެވެ. އަދި ސަސްޕެންޑްކުރާނެކަމުގެ އިންޒާރުވެސް ދީފައި ވެއެވެ" ހައިލަމްގެ ބަޔާނުގައިވެއެވެ.\nހައިލަމގެ ބަޔާނުގައި ވަނީ ޖޭއެސްސީއަށް ވަރަށް ބޮޑަށް ފާޑުވިދާޅުވެފައެވެ. އެގޮތުން ހައިލަމް ވިދާޅުވީ، މީހަކު ޖަލަށްލާނެ ކަމުގެ ޔަޤީންކަން ނުލިބިގެން ޤާޒީއަކު ފަހާ ދުވާއިރު ޖޭއެސްސީގެ ހުރުމަތުން ކޮންމެވެސް ވަރެއް ބާކީ ބެހެއްޓުމަށް ވިސްނަން ވާނެ ކަމަށެވެ.\nޤާޒީ ހައިލަމް ސަސްޕެންޑް ކޮށްފައިވަނީ، ނަސްރުގެ ދުވަހުގެ ތަހުނިޔާ ކިޔުމުގެ ގޮތުން މިހާރުގެ ރައީސް އިބްރާހިމް މުހައްމަދު ޞާލިހުއާއި، މަޖިލީހުގެ ރައީސް، މުހައްމަދު ނަޝީދުގެ ކަރުގައި ޗޭނެއް ޖަހާފައިވާ ފޮޓޯއެއް ވައިބަރ ގްރޫޕަކަށް ހިއްސާ ކުރުމުން، އެކަމަށް ޖަވާބު ދާރީވުމަށް ޖޭއެސްސީއަށް ހާޒިރުވާން އެންގުމުން އެކަމަށް އުޒުރުވެރިވާ ކަމަށް ބުނެ ޖޭއެސްސީއަށް ހާޒިރު ނުވުމުންނެވެ.


Election Commission ge Memberu kamuge Faiy kolhu shareefah aruvaifi\nއިލެކްޝަން ކޮމިޝަންގެ މެމްބަރުކަމުގެ ފަތްކޮޅު ޝަރީފަށް ...\nއިލެކްޝަން ކޮމިޝަން ގެ ރައީސް ކަަމަށް ...\nއިލެކްޝަން ކޮމިޝަންގެ މެމްބަރުކަމުގެ ފަތްކޮޅު ޝަރީފަށް ރައީސް އަރުވައިފި\nby vomadmin March 6, 2018\nއިލެކްޝަންސް ކޮމިޝަނުގެ މެންބަރު ކަމަށް އަހުމަދު ޝަރީފު ރައީސް އަބްދުﷲ ޔާމީން މިއަދު އައްޔަން ކުރައްވައިފިއެވެ.\nޝަރީފު މެންބަރު ކަމަށް އައްޔަން ކުރައްވާ ފަތްކޮޅު އަރުއްވާފައިވަނީ މިއަދު މެންދުރު ރައީސް އޮފީހުގައި ބޭއްވި ރަސްމިއްޔާތެއްގައެވެ. ޝަރީފަށް ފަތްކޮޅު އަރުވާފައި މިވަނީ އެނާއަށް ރައްޔިތުންގެ މަޖިލީހުން 33 މެންބަރުންގެ ވޯޓާއި އެކު މިއަދު ރުހުން ދިނުމުންނެވެ.\nމިނިވަން މުއައްސަސާތަކަށް އައްޔަން ކުރައްވާ ބޭފުޅުންނަކީ ގާބިލް ބައެއްކަމަށް އެކޮމިޓީން ކަނޑައަޅަނީ އެވްރެޖް 75 ޕަސެންޓަށްވުރެ މަތިން މާކްސް ލިބޭ މީހުންކަމަށް ވާއިރު ޝަރީފްގެ ނަން ދިރާސާކުރުމަށް ފަހު އޭނާ އަށް އެ ކޮމިޓީން ދީފައިވަނީ 77.3 މާކްސްއެވެ.\nއެހެންކަމުން މިނިވަން މުއައްސަސާތަކުގެ ކޮމިޓީގެ މުގައްރިރު، ފުނަދޫ ދާއިރާގެ މެމްބަރު އަލީ ސަލީމް ސޮއި ކުރައްވައި ނެރުއްވި ރިޕޯޓުގައިވާ ގޮތުން ޝަރީފަކީ އީސީގެ މެމްބަރު ކަމަށް ގާބިލް ބޭފުޅެކެވެ.\nޝަރީފަށް އެ ވަރަށް މާކްސް ލިބިވަޑައިގަތީ އޭނާގެ ތައުލީމާއި ތަމްރީނާއި މަސައްކަތުގެ ތަޖުރިބާ އާއި ގާބިލު ކަމާއި ހުނަރަށް ބެލުމަށް ފަހު ކަމަށް އެ ރިޕޯޓުގައިވެ އެވެ. ފެނަކަ ކޯޕަރޭޝަންގެ އެމްޑީގެ މަގާމުގައި ހުންނެވި ޝަރީފަކީ ކުރިން ވެސް އީސީ ގައި މަސައްކަތްކުރެއްވި ބޭފުޅެކެވެ.\nތައުލީމީ ދާއިރާގައި ގިނަ ދުވަސްތަކެއް ހޭދަ ކުރައްވާފައިވާ ޝަރީފަކީ ކުރިން ތިމަރަފުށި ދާއިރާގެ މެންބަރުކަން ވެސް ކުރައްވާފައިވާ ބޭފުޅެކެވެ.\nކުރީގެ ޕްރިންސިޕަލް ޝަރީފް މި ސަރުކާރުގައި އެންމެ ފުރަތަމަ އަދާކުރެއްވީ އެޑިއުކޭޝަން މިނިސްޓްރީގެ ނައިބެއްގެ މަގާމެވެ.\nޝަރީފު އިލެކްޝަންސް ކޮމިޝަނުގެ މެންބަރު ކަމަށް އައްޔަން ކުރަނީ އެކޮމިޝަނުގެ ރައީސްގެ މަގާމުގައި ހުންނެވި އަހުމަދު ސުލައިމާން އެ މަގާމުން އިސްތިއުފާ ދެއްވުމުންނެވެ.\nކޮވިޑް-19: މާލެ ސަރަހައްދުގައި ތިން މީހުނަށްވުރެ ގިނައިން މަގުމަތީގައި އެއްވެ އުޅުން މަނާކޮށްފި\nކޮވިޑް-19 އާއި ގުޅިގެން މާލެ ސަރަހައްދުގައި ތިން މީހުނަށްވުރެ ގިނައިން މަގުމަތީގައި އެއްވެ އުޅުން މަނާކޮށްފިއެވެ. ހެލްތް ޕްރޮޓެކްޝަން ...\nއައްޑޫ ގެ6ސަރަހައްދަކުން ޓޫރިޒަމަށް ބިން ދޫކުރަން ފަށައިފި\nއައްޑޫ ސިޓީގެ6ސަރަހައްދަކުން ޓޫރިޒަމަށް ބިން ދޫކުރަން ފަށައިފިއެވެ. އައްޑޫ ސިޓީގައި ޓޫރިޒަމް ޒޯންގެގޮތުގައި ސަރުކާރުން ކަނޑައަޅާފައިވާ ...\nއާދީއްތަ ދުވަހުން ފެށިގެން ސަރުކާރުގެ އިދާރާތައް އާންމުކޮށް ހުޅުވާލަނީ\nއަންނަ އާދީއްތަ ދުވަހުން ފެށިގެން، (5ޖުލައި 2020 އިން ފެށިގެން ) ސަރުކާރުގެ އިދާރާތައް އާންމުކޮށް ...


Cricket ge bodu badhalah kurevey umeedhu\nކްރިކެޓް ބޯޑުގެ އާ ރައީސް މުހައްމަދު ފައިސަލް -- ފޮޓޯ: އާއިމް ޒަމީރު | އަވަސް\nދިވެހި ކްރިކެޓްގެ ލެޖެންޑަރީ ރައީސް އަހްމަދު ހަސަން ދީދީ، (އަހަންމާދީ) ގެ ބެލުމުގެ ދަށުން ކްރިކެޓްގެ ހިދުމަތަށް މުހައްމަދު ފައިސަލް ނުކުންނެވީ ވޮލެންޓިއަރެއްގެ ގޮތުގަ އެވެ. ކްރިކެޓް މާކެޓް ކުރުމަށާއި އެ ކުޅިވަރު ފުޅާ ކުރެއްވުމަށް ޕްލޭންތައް އެކުލަވާ ލެއްވުމުގައި ފައިސަލް އިސް ދައުރެއް އަދާ ކުރެއްވި އެވެ. އޭނާގެ ބެލުމުގެ ދަށުން އެކުލަވާލެއްވި މަސައްކަތް އިންޓަނޭޝަނަލް ކްރިކެޓް ކައުންސިލުން ބަލައިގަނެ އަގުވަޒަން ކުރުމުގެ އެވޯޑްވެސް ރާއްޖޭގެ ކުރިކެޓަށް ދިނެވެ.\nފައިސަލްގެ މަސައްކަތާއި އޭނާގެ މުހިންމުކަން އެނގިވަޑައި ގެންނެވުމުން ކްރިކެޓް ބޯޑުގެ ފުރަތަމަ އިންތިހާބަށް ފަހު ބޯޑުގެ ޖެނަރަލް ސެކެޓްރީގެ މަގާމަށް ފައިސަލް އައްޔަން ކުރައްވަން އަހަންމައިދީ ނިންމެވި އެވެ. އަހަންމައިދީގެ ފަހު ދައުރުގައި އޭނާގެ ނައިބު ރައީސްކަމަށް ފައިސަލް ވަޑައިގެންނެވި އެވެ. މެދުކެނޑުމަކަށް ފަހު އަލުން ކްރިކެޓްގެ ތެރެއަށް އޭނާ ވަޑައިގެންނެވީ، މިދިޔަ މަހު ބޭއްވި އިންތިހާބުގައި ރައީސް ކަމުގެ މަގާމު ކާމިޔާބު ކުރައްވައިގެންނެވެ. ރާއްޖޭގެ ކްރިކެޓްގެ އެންމެ ކާމިޔާބު ދުވަސްތައް ވަރަށް ކައިރިން ފެނިވަޑައިގެން ތަޖުރިބާ ކުރެއްވި އެވެ. ކްރިކެޓް ބޯޑުގެ މަސައްކަތްތަކާ މިދިޔަ ބުރާސްފަތި ދުވަހު އޭނާގެ އެކްސްކޯއިން ރަސްމީކޮށް ހަވާލުވިރު، ފައިސަލްއަށް އޮތް އެންމެ ބޮޑު ހިތްހަމަޖެހުމަކީ ކްރިކެޓް ހިންގެވުމުގައި އޮތް އޭނާގެ ސީވީ އެވެ. ހުރި ފުރުސަތުތަކާއި ހުރި ގެންޖެހުންތައް އޭނާއަށް ވަރަށް ރަނގަޅަށް އެނގިވަޑައިގަންނަވަ އެވެ.\nފުޓްބޯޅަ އާއި ވޮލީބޯޅައަށް ރާއްޖޭގައި އޮތް ބޮޑު ފޯރިއެއް ކްރިކެޓަށް އެބައޮތް ހެއްޔެވެ. އެސުވާލު ފައިސަލްއާ ކުރެއްވުމުން އޭނާއަށް މަންޒަރު ފެނިވަޑައިގަންނަވާ ގޮތް ތަފާތެވެ. ރާއްޖޭގެ ގިނަ އަދެއްގެ ޒުވާނުން ބޭރުގެ ފުޓްބޯޅަ ލީގްތައް ބަލައެވެ. ހަމައެގޮތަށް އަވަށްޓެރި އިންޑިއާގެ ކްރިކެޓް ލީގް، އައިޕީއެލް ބަލާ ބޮޑު ކޮމިޔުނިޓީއެއް ރާއްޖޭގައި އޮތްކަމަށް ފައިސަލް ވިދާޅުވި އެވެ. އަދި ކްރިކެޓްގެ ވައިޑީޕީ ތެރޭގައި ހިމެނޭ ޒުވާން ކުޅުންތެރިންނާއި އިންޓަ ސްކޫލް މުބާރާތްތަކުގައި ވާދަ ކުރާ ސްކޫލް ކުދިންގެ މެދުގައިވެސް ކްރިކެޓް ފޯރި ހިފާފައި އޮތްކަން އޭނާ ފާހާގަ ކުރެއްވި އެވެ.\nއޭނާ ގަބޫލު ކުރަށްވާ ގޮތުގައި ރާއްޖެއަށް ކްރިކެޓްގައި ފަހި އޯވަރެއް އެބައޮތެވެ. ބައިނަލްއަގްވާމީ ކުޅިވަރުގެ ޓީމު އިވެންޓް މުބާރާތަކުން ތަށި ހޯދި ފުރަތަމަ ކުޅިވަރަކީ ކުރިކެޓެވެ. އޭސީސީ ދެކުނު އިރުމަތީ އޭޝިއާގެ އިމާޖިން ނޭޝަންސް މުބާރާތުގެ ޗެމްޕިއަންކަން ރާއްޖެއިން ވަނީ 2005 އަދި 2006 ގައި ހޯދާފަ އެވެ. އެހެން ކުޅިވަރަކަށް ބައިނަލްއަގްވާމީ މުބާރާތަކުން ތައްޓެއް ހޯދުނީވެސް އޭގެ ފަހުންނެވެ. ރާއްޖޭގެ ޑޮމެސްޓިކް ކުޅިވަރު މުބާރާތެއްގައި ސްޕޮންސަރެއްގެ ނަމަށް މުބާރާތުގެ ޓައިޓަލް ނަން ވިއްކި ފުރަތަމަ ކުޅިވަރަކީވެސް ކްރިކެޓެވެ. މިހަގީގަތްތަކުގެ މައްޗަށް ބުރަވެވަޑައިގެން އޭނާ ކުރިއަށް ވަޑައިގަންނަވަނީ ބޮޑު އުންމީދަކާއެކު އެވެ.\nފައިސަލް އާއި އޭނާގެ އެކްސްކޯގެ ހަތަރު އަހަރުގެ ދައުރުގައި އެންމެ ބޮޑު އިސްކަމެއް ދެއްވާނެ ދާއިރާތަކެއް ވަނީ ތަރުތީބު ކުރައްވާފަ އެވެ. ގްރާސް ރޫޓާއި ޔޫތު ޑިވްލަމްޕެމްޓުން ފެށިގެން ކުލަބު ސިސްޓަމުން ގައުމީ ޓީމު ހަރުދާނާ ކުރުމަށް ހުރި ޕްލޭންތަކެއް އޭނާ ހިއްސާ ކުރެއްވި އެވެ. އެކަން ކުރެއްވުމުގައި މައިގަނޑު ތިން އާސެއްގެ މައްޗަށް މަސައްކަތް ބިނާ ކުރުމަކީ އޭނާގެ ވިސްނުމެވެ.\nމަސައްކަތް ބިނާ ކުރާނެ މައިގަނޑު ތިން އަސާސް\nގްރާސްރޫޓަށް ގިނަ ކުޅުންތެރިންތަކެއް\nހަރުދަނާ ކުލަބު ސިސްޓަމެއް\nއައުޓް ސްޓޭޑިއަން ކްރިކެޓާސް\nކްރިކެޓްގެ ހުނަރުވެރި ކުޅުންތެރިންތަކެއް ހޯދޭނީ ގްރާސް ރޫޓްގެ ތެރެއަށް ގިނަ އަދެއްގެ ކުޅުންތެރިން އިތުރު ކޮށްގެން ކަމަށް ފައިސަލް ގަބޫލު ކުރައްވަ އެވެ. އެ މަސައްކަތަށް ކްރިކެޓްގެ ގްރާސް ރޫޓް އަލުން މުރާޖާކޮށް ބަދަލު ގެންނަން ޖެހޭކަން އޭނާ ފާހަގަ ކުރެއްވި އެވެ.\n"ވައިޑީޕީ އޮތީ މިހާރު ވަރަށް ބޮޑަށް ހީނަރުވެފައި އެއީ ވަރަށް ބޮޑު ޗެލެންޖެއް،" ކްރިކެޓް އިތުރަށް ތަރީގީކޮށް ފުޅާ ކުރުމަށްޓަކައި ހުރި ގޮންޖެހުންތަކާ ބެހޭގޮތުން އޭނާ ވާހަކަ ފެއްޓެވި އެވެ. "އަޅުގަނޑުމެންގެ މި ހަތަރު އަހަރުގެ މައިގަނޑު އެއް މަސައްކަތަށް ވާނެ ވައިޑީޕީ ސިސްޓަމް ހަރުދަނާކޮށް އާ މޮޑެލްއަކާ އެއްކޮށް ވައިޑީޕީ ފަށައިގަތުން. މިއާއެކު ލ. ކުނަހަންދޫ އާއި ފުވައްމުލަކު ސިޓީގައި ހިންގާ ޕްރޮގްރާމްގައި ވައިޑީޕީވެސް އެބަޖެހޭ ބަދަލުކޮށް ވަރުގަދަ ކުރަން، ތަފާތަކީ ރަށް ރަށުގައި ކުޅުންތެރިން ލިމިޓެޑް ވާނެ. މާލޭގައި (ކުޅުންތެރިންގެ) ނަންބާސް ގިނަ ވާނެ، ޗެލެންޖަކީވެސް އެއީ. އެކަމަކު އެއީ އޮޕަޗިއުނިޓީއެއްވެސްމެ. އަނެއްކާވެސް ރަނގަޅު ޕްލެޓްފޯމެއް އުފައްދައިގެން މަސައްކަތް ކޮށްފި ކަމަށް ވަންޏާމު ހަތަރު އަހަރު ނިމޭއިރު އަޅުގަނޑުމެންނަށް ލިބޭނެ ރަނގަޅު ޕޫލެއްގެ ކުޅުންތެރިންތަކެއް."\nއެ ޕޫލްގެ ތެރެއިން އެންމެ "ކްރީމް" ކުޅުންތެރިންނަށް ހާއްސަ އިސްކަމެއް ދީގެން މަސައްކަތް ކުރުމުގެ ވިސްނުން އޭނާ ހާމަ ކުރެއްވި އެވެ. ޔޫތު ޑިވްލަޕްމެންޓް މަސައްކަތަކީ ހަތަރު އަހަރުން ފުދޭނެ މަސައްކަތެއް ނޫނެވެ. އޭނާގެ ވިސްނުމަކީ މި ހަތަރު އަހަރު ނިމޭއިރު ވައިޑީޕީ މަސައްކަތް ވަކި ސިސްޓަމެއްގެ ތެރެއަށް ފެއްތުމެވެ. ހަތަރު އަހަރު ފަހުން ބާއްވާ އިންތިހާބުގައި ކޮންމެ ބަޔަކު އަޔަސް މެދުނުކެނޑި އެ ސިސްޓަމްގެ ހިނގަހިނގާ އޮންނާނެ ކަމުގެ ޔަގީން އޭނާއަށް އެބައޮތެވެ.\nމިހާރު ރާއްޖެއަކީ އިމާޖިން ނޭޝަންގެ ގައުމެއް ނޫނެވެ. މިހާރު ރާއްޖެއަށް އޮތް ޗެލެންޖު ބޮޑެވެ. ރާއްޖޭގެ ކްރިކެޓް ހިމެނެނީ އައީސީސީ ޓީ 20 ގަ އެވެ. މިވަގުތު ރާއްޖޭގެ ރޭންކު އުޅެނީ 74 ވަނައިގަ އެވެ.\nކްރިކެޓް ބޯޑުގެ ރައީސް މުހައްމަދު ފައިސަލް އަވަސް އަށް އިންޓަވިއު ދެއްވަނީ --- ފޮޓޯ: އާއިމް ޒަމީރު | އަވަސް\nރާއްޖޭން ޗައިނާއަށް ފޮނުވި ސަފީރުގެ މަގާމު ކުރިން އަދާ ކުރެއްވި ފައިސަލް ވިދާޅުވި، އޭނާގެ ހަތަރު އަހަރު ނިމެންވާއިރު ރާއްޖޭގެ ރޭންކް އެންމެ ދަށް ވެގެން 68 ށް މައްޗަށް ޖައްސާލުމަކީ ފައިސަލްގެ އުންމީދެވެ. އެކަން ކުރުމަށްޓަކައި ރާއްޖެއަށްވުރެ މަތީގައި އުޅޭ ގައުމުތައް ކަމަށްވާ. ނޭޕާލް، ކުވައިތު، ސައުދީ އަރަބިއާ އަދި އޮމާން ފަދަ ގައުމުތައް ބަލި ކުރަން ޖެހެ އެވެ. އެ ގައުމުތަކަކީ ރާއްޖެއަށް ވާދަ ކުރެވޭނެ ގައުމުތަކެވެ. އެ ޓާގެޓަށް ވާސިލު ވުމަށްޓަކައި ގައުމީ ޓީމު ހަރުދަނާ ކުރުމުގެ މަސައްކަތް ކުރައްވާނެ ކަމަށް އޭނާ ވިދާޅުވި އެވެ.\n"މުޅި ނެޝަނަލް ޓީމުގެ ސްޓްރަކްޗާވެސް އަޅުގަނޑުމެން ބަދަލު ކުރާނަން،" ފައިސަލް ވާހަކަ ކުރިއަށް ގެންދެވި އެވެ. "އެ ބަދަލު ކުރާއިރު ކުޅުންތެރިންގެ ކުޅުމުގެ ހުނަރުގެ އިތުރަށް އެމީހުންގެ މެންޓަލް ވެލްބީންގްއް އާއި ލައިފްސްޓައިލް ބަދަލު ކުރެވޭނެ ކަހަލަ ޕްރޮގްރާމެއްގެ ދަށަށް ކުރިއަށް ގެންދާނީ."\nހުނަރަށް ބަލާއިރު ރާއްޖޭގެ ކުޅުންތެރިންގެ ހުނަރު ދަށް ނުވާނެކަމުގެ ޔަގީންކަން ފައިސަލް ދެއްވި އެވެ. ރާއްޖެ މިހާރު ހިމެނޭ އޭސީސީ ވެސްޓަން ރީޖަންގެ އެންމެ ފަހުން މުބާރާތުގައިވެސް ރާއްޖޭގެ ކުޅުންތެރިންގެ ހުނަރު ވަރަށް ރަނގަޅަށް ފެނިގެން ދިޔަކަން އޭނާ ފާހަގަ ކުރެއްވި އެވެ. އެ މުބާރާތުގައި ރާއްޖޭގެ ޓީމުގެ ހަސަން އިބްރާހިމް ބޯލިންގައި އަދި މުހައްމަދު ރިޝްވާން ބެޓިންގްސްގައި ބޮޑު ކުރިއެރުމެއް ހޯދިކަން ފައިސަލް ފާހަގަ ކުރެއްވި އެވެ.\n"މި ކުޅުންތެރިން އެބަހިމެނޭ ޓޮޕް ރޭންކިންގައި އޭސީސީ މުބާރާތުގައިވެސް އެހެންވީމަ މީގެއިން އަންގައި ދެނީ ކުޅުންތެރިންގެ ސްކިލްސް އެބަހުއްޓޭ،" ފައިސަލް ވިދާޅުވި އެވެ. "އަޅުގަނޑުމެން ވަކިވަކި ސްކިލްސް ހުއްޓަސް އަޅުގަނޑުމެން ބަލި ވަނީ ޓީމެއްގެ ގޮތުގައި އެކަން ނުގެނެވޭތީ، ގައުމީ ޓީމު ބިނާ ކުރާއިރު އެކަން ކަމަށް އަޅުގަނޑުމެން ސާމަލުކަން ދޭނަން."\nގައުމީ ޓީމަށް ބޭރުގެ ކޯޗަކު ގެނެސް ދިގު މުއްދަތުގެ ޕްލޭނަކަށް މަސައްކަތް ކުރުމުގެ ވިސްނުން ކްރިކެޓްގެ މިހާރުގެ އެކްސކޯގައި އެބަހުއްޓެވެ. ކްރިކެޓް ޓީމަށް އިންޑިއާއިން ލިބިފައި އޮތް ޓްރޭނިން ކޭމްޕްގެ އިތުރުން ބޭރުގެ ކުޅުންތެރިން ގެނެސް ރާއްޖޭގެ ކުޅުންތެރިން ވަކި ވަކި ހުނަރުތައް ތަރަގީ ކުރުމަށް ހާއްސަ ކްލިނިކަލް ސެޝަންތަކެއް ކުރިއަށް ގެންދިއުމަށް މަސައްކަތް ކުރައްވާނެ ކަމަށް ފައިސަލް ވިދާޅުވި އެވެ.\n"ސްކިލް އެބަހުރ އިތުރަށް މަސައްކަތް ކޮށްލަން ޖެހޭނީ ޓީމެއް ގޮތަށް އެއްކޮށް ވޯކްކޮށްފައި ދިގު މުއްދަތަކަށް ރަނގަޅު ކޯޗެއްގެ އިރުޝާދު ލިބިގެން ކުޅުންތެރިންނަށް މަސައްކަތް ކުރެވިއްޖެއްޔާމު އަޅުގަނޑުމެންނަށް އިތުރަށް ރިޒަލްޓް ހަމަ ނެރެވޭނެ."\nކްރިކެޓް ބޯޑުގެ ރައީސް މުހައްމަދު ފައިސަލް --- ފޮޓޯ: އާއިމް ޒަމީރު | އަވަސް\nއަންހެން ކްރިކެޓުން އޭނާގެ ވިސްނުން ކައްސައެއް ނުލަ އެވެ. އަންހެން ކުޅުންތެރިން އިތުރު ކުރުމަށް ވިސްނުންތަކެއް އޭނާގެ ޕްލޭންގައި އެބަހުއްޓެވެ. މާލެއަށް ވުރެ އަތޮޅުތަކުގައި އަންހެން ކްރިކެޓްގެ ފޯރި އޮތުމަކީ ފައިސަލްއަށް ލިބިގެންދާ ބޮޑު ހިތްހަމަޖުމެކެވެ. އަތޮޅުތަކުގެ އަންހެން ކްރިކެޓަށް އިތުރު ސަމާލުކަމެއް ދިނުމަށް އޮތީ ނިންމާފަ އެވެ. މާލޭގައި އަންހެން ކްރިކެޓަށް އެވަރަށް މަސައްކަތް ނުކުރެވޭކަން އޭނާ ގަބޫލު ކުރައްވަ އެވެ. މާލޭގައިވެސް އެކަން ބަދަލު ކުރަން ޖެހޭކަމަށް އޭނާ ވިދާޅުވި އެވެ.\n"އަންހެން ކުޅުންތެރިންގެ ކޯޗިންނާއި މެނޭޖުމެންޓްވެސް އަޅުގަނޑުމެން އިތުރަށް ބަލާފައި ރިވިއު ކުރާނަން، އެކަމަށް މަސައްކަތްތަކެއް ކުރަން ޖެހޭ އަދި އެއީ އަޅުގަނޑުމެން އިސްކަން ދީގެން ކުރާނެ ކަންކަން."\nއިންތިހާބަށް ފަހު ރަސްމީކޮށް ބޯޑުގެ މަސައްކަތްތަކާއި ހަވާލުވުމުގެ ކުރިން އެކްސްކޯއިން ވަނީ ބޯޑުގެ އެސްމެންޓްތަކެއް ހަދާފަ އެވެ. އެގޮތުން މެނޭޖުމެންޓާއި ފައިނޭންޝިއަލް އަދި ކުޅުންތެރިންނާއި ކުލަބު ސިސްޓަމްގެ އެސްމެންޓެއް އެކްސްކޯގެ އެކި މެންބަރުގެ ބެލުމުގެ ދަށުން ކުރިއަށް ގެންދިޔަ އެވެ. ކުލަބު ސިސްޓަމްގެ ދަށުން ކުލަބުތަކަށް ފައިސާ ދިނުމުގެ މޮޑެލްއެއް ކުރިންވެސް ވަނީ ގެންގުޅެފަ އެވެ. ފައިސަލްގެ ވިސްނުމަކީ އަލުން ކުލަބުތަކަށް ފައިސާ ދޭނެ މޮޑެލް އޭނާގެ ހަތަރު ދައުރުގެ ތެރެއަށް ގެންނެވުމެވެ.\n"ވައިޑީޕީ ކުރިއަށް ގެންދިއުމުގައި ކުލަބުތަކަކީ ވަރަށް މުހިންމު ދައުރެއް އަދާ ކުރަން ޖެހޭނެ ބައެއް. މިސާލަކަށް އަންޑާ ފިފްޓީން، އަންޑާ ސިކްސީޓީން އާއި އަންޑާ ނައިންޓީންގެ ކުޅުންތެރިން ގުރޭޑް 10 ނިންމާފަ ނިކުންނައިރު އެ ކުދިން އެންގޭޖް ވާނެ ސިސްޓަމެއް މިހާރު ނެތީ،" ފައިސަލް ފާހަގަ ކުރެއްވި އެވެ. "އެއީ ވަރަށް ބޮޑު ގެޕެއް އެ ގެޕް ފުރަން މިޖެހެނީ ކުލަބުތަކުން. އުމުރު ފުރާތަކުގެ ގައުމީ ޓީމަށް އަރާފަ ވަރަށް ހުނަރުވެރި ކުޅުންތެރިން ގެއްލިގެންދޭ. އަޅުގަނޑުމެންނަށް ކުލަބުތައް ވަރުގަދަ ކުރެވިގެން ނޫނިއްޔަކާމު ނެތް އެކަން ކުރެވޭކަށް."\nކޮންމެ އަހަރަކު ކުލަބުތައް ކުޅޭ މެޗުތަކުގެ އަދަދަށާއި، ކުލަބުތަކުގެ ގްރާސް ރޫޓް އޮތް މިންވަރަށް ބަލާފައި ކުލަބުތަކަށް ފައިސާ ދިނުމުގެ މޮޑެލްއެއް ތައަރާފް ކުރުމަށް މަސައްކަތް ކުރައްވާނެ އޭނާ ވިދާޅުވި އެވެ. މިހުރިހާ ކަމެއް ގުޅިގެން ގޮސް ނިމެން ޖެހޭނީ ދުރު ޓާގެޓަކަށް ކަމަށް އެނާ ވިދާޅުވި އެވެ. އެންމެ ކައިރިންވެސް އޭނާ ކުރިއަށް ލައްވަނީ 10 އަހަރަށެވެ. މިހާރު ކޮވިޑްގެ ހާލަތުގައި ކަމަށް ވުމުން ކުޅިވަރުގެ އާންމު ހަރަކާތްތަކެއް ބޭއްވޭނެ ޖާގައެއް ނެތެވެ. މިދަނޑިވަޅުގައި ކްރިކެޓްގެ އެކި ދާއިރާތަކުގެ ސްޓްރެޓެޖިކް ޕްލޭންތަކެއް އެކުލަވާލުމުގެ މަސައްކަތް ދަނީ ކުރި އަށެވެ.


Indiage Manavaru " RAANAA" Rajje Athuvehjje\nއިންޑިއާގެ މަނަވަރު އައިއެންއެސް “ރަނާ” މިއަދު ރާއްޖެ އަތުވެއްޖެ އެވެ.\nއިންޑިއަން ނޭވަލް ޝިޕް (އައިއެންއެސް) “ރަނާ” ރާއްޖެއަށް ކުރާ މި ދަތުރުގައި، ދިވެހިރާއްޖޭގެ ޚާއްޞަ އިޤްތިޞާދީ ކަނޑުގެ ސަރަޙައްދުގައި އެމްއެންޑީއެފް ކޯސްޓްގާޑާ ގުޅިގެން ސަވައިލަންސް ޕެޓްރޯލް ކުރާގޮތަށް ވަނީ ހަމަޖެހިފަ އެވެ.\nމި ޕެޓްރޯލަކީ، ދިވެހިރާއްޖޭގެ ކަނޑައެޅޭ ވަކި ސަރަޙައްދެއްގައި ސިލްސިލާކޮށް ހިންގަމުންދާ ޕެޓްރޯލްތަކުގެ ތެރެއިން ހިންގޭ ޕެޓްރޯލެކެވެ. މި ސަވައިލަންސް ޕެޓްރޯލްގައި ރާއްޖޭގެ ޚާއްޞަ އިޤްތިސާދީ ސަރަޙައްދުގައި ޤާނޫނާއި ޤަވާޢިދާ ޚިލާފަށް ކަނޑުމަތީގެ އެއްވެސް ކަމެއް ހިނގާތޯ ބެލުމަށް ވަނީ ހަމަޖެހިފަ އެވެ.\nމި ސަވައިލަންސް ޕެޓްރޯލް ނިންމާލުމަށްފަހު އައިއެންއެސް “ރަނާ” ރާއްޖެއިން ފުރުމަށް ހަމަޖެހިފައިވަނީ ޑިސެންބަރު މަހުގެ 14 ވަނަ ދުވަހު އެވެ.


ހާރުދަމުގެ ވަގުތުގައި ފާފަފުއްސެވުމަށް އެދި ދެންނެވުން – DhiSalafiyyah\nﷲ ތަޢާލާގެ ޙަޟްރަތަށް ދުޢާކޮށް އަދި އެއިލާހުގެ ޙަޟްރަތުން ފާފަފުއްސެވުމަށް އެދި ދެންނެވުމަކީ ހުރިހާ ވަގުތެއްގައިވެސް މުސްލިމުން އަދާކުރާ އަޅުކަމެކެވެ. އަދި ވަކިން ޚާއްޞަކޮށް ހާރުދަމުގެ ވަގުތުގައި އެކަން އިތުރުކޮށް، އެކަމަށް ސަމާލުވުމަކީ އެދެވިގެންވާ ކަމެކެވެ. އެހެނީ އެއީ ދުޢާ އިޖާބަކުރެއްވުމުގެ ފުރުޞަތު ތަނަވަސްވެގެންދާ ވަގުތެކެވެ.\nޞާލިޙު އަޅުތަކުންގެ ވާހަކަ ބަޔާންކުރައްވައި، ކީރިތި ޤުރުއާނުގައި ﷲ ތަޢާލާ ވަޙީކުރެއްވިއެވެ.\nإِنَّهُمْ كَانُوا قَبْلَ ذَٰلِكَ مُحْسِنِينَ ﴿١٦﴾ كَانُوا قَلِيلًا مِّنَ اللَّيْلِ مَا يَهْجَعُونَ ﴿١٧﴾ وَبِالْأَسْحَارِ هُمْ يَسْتَغْفِرُونَ ﴿١٨﴾ [سورة الذاريات]\nމާނައީ: “އޭގެ ކުރިން ހަމަކަށަވަރުން އެބައިމީހުންވީ އިޙްސާންތެރިން ކަމުގައެވެ. (16) އެބައިމީހުން ނިދާ އުޅުނީ ރޭގަނޑުން ވަރަށް ކުޑަ ވަގުތުކޮޅެއްގައެވެ. (17) އަދި ހާރުދަމުގައި ފާފަފުއްސެވުމަށް އެދި އެބައިމީހުން ދުޢާ ކުރެއެވެ. (18)”\n﴿ وَالْمُسْتَغْفِرِينَ بِالْأَسْحَارِ﴾ [سورة آل عمران ١٧]\nމާނައީ: “އަދި (އެބައިމީހުންނީ) ހާރުދަމުގައި ފާފަފުއްސެވުން އެދި ދުޢާކުރާ މީހުންނެވެ.”\nއަދި ހާރުދަމުގެ ވަގުތުގައި ދުޢާކުރާ އަޅުތަކުންނަށް، ﷲ ތަޢާލާ އިޖާބަދެއްވާނޭކަމުގެ އުފާވެރިކަމުގެ ޚަބަރު ނަބިއްޔާ صلى الله عليه وسلم ވަނީ ދެއްވާފައެވެ. އެކަލޭގެފާނު ޙަދީޘްކުރެއްވިއެވެ.\n«يَنْزِلُ رَبُّنَا تَبَارَكَ وَتَعَالَى كُلَّ لَيْلَةٍ إِلَى السَّمَاءِ الدُّنْيَا حِينَ يَبْقَى ثُلُثُ اللَّيْلِ الآخِرُ يَقُولُ: مَنْ يَدْعُونِي فَأَسْتَجِيبَ لَهُ، مَنْ يَسْأَلُنِي فَأُعْطِيَهُ، مَنْ يَسْتَغْفِرُنِي فَأَغْفِرَ لَهُ» [صحيح البخاري (1145) وصحيح مسلم 168 – (758)]\nމާނައީ: “ކޮންމެ ރެއެއްގެ ތިން ބައިން ފަހު ބަޔަށް ވެފައިވަނިކޮށް، އަޅަމެންގެ ރައްބު تبارك وتعالى ދުނިޔޭގެ އުޑަށް ފައިބައިވޮޑިގަންނަވައި ވަޙީކުރައްވައެވެ. ‘ތިމަން އިލާހުގެ ޙަޟްރަތަށް ދުޢާ ދަންނަވަނީ ކާކު ހެއްޔެވެ. ފަހެ އެމީހެއްގެ ދުޢާ އިޖާބަކުރައްވާ ހުށީމެވެ. ތިމަން އިލާހުގެ ޙަޟްރަތުން ކަމަކަށް އެދެނީ ކާކު ހެއްޔެވެ. ފަހެ އެމީހެއްގެ ދުޢާ އިޖާބަކުރައްވާ ހުށީމެވެ. ތިމަންއިލާހުގެ ޙަޟްރަތުގައި ފާފަފުއްސެވުމަށް އެދި ދަންނަވަނީ ކާކު ހެއްޔެވެ. ފަހެ އެމީހެއްގެ ފާފަ ފުއްސަވާ ހުށީމެވެ.”\nﷲ ތަޢާލާގެ ރަޙުމަތާއި ފާފަފުއްސެވުމަށް އުންމީދުކުރާ ޙާލު، ހާރުދަމުގެ ވަގުތު ރޭ އަޅުކަމުގައި ހޭދަކުރުމަކީ ޞާލިޙުންގެ އާދައެކެވެ. އަދި ޢަރަބި ޅެންވެރިން އެބޭކަލުންގެ ޅެންތަކުގައި ބުނެއުޅެއެވެ.\nسِهامُ اللَيلِ لا تُخطِي\nމާނައީ: “ރޭގަނޑު (ދަންވަރު) އުކާ ދުނިދަނޑި އޭގެ އަމާޒަށް ވާސިލު ނުވެ ނުދާނެއެވެ.”\nމީސްތަކުން ޣާފިލުވެފައިވާ އެ މަތިވެރި ވަގުތުގައި ދުޢާކޮށް އަޅުކަންކުރުމުގެ ތައުފީޤު ލިބިއްޖެ މީހަކަށް ހުރި ކާމިޔާބީގެ ބޮޑުކަމާއެވެ!\nދުޢާއަކީ އަޅަމެންނީ އެ ވަގުތުގައި ފާފަފުއްސެވުމަށް އެދި، ﷲ ތަޢާލާގެ ޙަޟްރަތަށް ގިނަގިނައިން ދުޢާކުރުމުގެ ހެޔޮ ތައުފީޤު ލިބިގެންދާ ބަޔަކުކަމުގައި ލެއްވުމެވެ! އާމީން.


DRP akee mi coalition ge baiveri eh noon: Idhikolhu | Mihaaru\nއިދިކޮޅު ކޯލިޝަނާއި ޑީއާރުޕީން މަޝްވަރާ ކުރަނީ. މި ބައްދަލުވުމުގައި އެއްވެސް ކަމަކަށް އެއްބަސްވެފައި ނޯންނާނެ ކަމުގެ ޔަގީންކަން އަބްދުއްރަހީމް މިއަދު ދެއްވި. ---ފޮޓޯ: އަހުމަދު އަވްޝަން/މިހާރު\n26 އޯގަސްޓް 2020 - 12:12 15 comments\nރައްޔިތުންގެ މަޖިލީހުގެ ކާށިދޫ ދާއިރާގެ މެމްބަރު އަބްދުﷲ ޖާބިރު ލީޑަރުކަން ކުރައްވާ ޑީއާރުޕީއާ އެކު ކޯލިޝަން އެއްބަސްވުމެއް ނުހަދާ ކަމަށް އިދިކޮޅު ޕީޕީއެމާއި ޕީއެންސީ ހިންގެވުމާ ވަގުތީ ގޮތުން ހަވާލުވެ ހުންނެވި އަބްދުއްރަހީމް އަބްދުﷲ މިއަދު ވިދާޅުވެއްޖެ އެވެ.\nޕީއެންސީގެ ރައީސް އަދި ރައްޔިތުންގެ މަޖިލީހުގެ ފޮނަދޫ ދާއިރާގެ ކުރީގެ މެމްބަރު އަބްދުއްރަހީމް ވިދާޅުވީ ސަރުކާރު ޖަވާބުދާރީކުރުވާ އިދިކޮޅު ކޯލިޝަނަކީ ޕީޕީއެމާއި ޕީއެންސީ އެކަނި ކަމަށާއި އިތުރު އެއްވެސް ޕާޓީއެއްގެ ބައިވެރިވުމެއް ނެތް ކަމަށެވެ. ގުޅިގެން މަސައްކަތް ކުރަން ޑީއާރުޕީއާ އެކު މިދިޔަ ހަފުތާގައި މަޝްވަރާކޮށްފައި ވިޔަސް އެއްބަސްވުމެއް ނެތް ކަމުގެ ޔަގީންކަން އޭނާ މިއަދު ދެއްވި އެވެ.\n"ވަކި ޑީއާރުޕީއެއް ނޫން، އެއްވެސް ސިޔާސީ ޕާޓީއަކާ އެކު އެއްވެސް ބާވަތެއްގެ އެއްބަސްވުމެއް ޕީޕީއެމް/ޕީއެންސީ އިން މިހާތަނަށް ހަދާފައެއް ނޯންނާނެ،" އަބްދުއްރަހީމް ކުރެއްވި ޓުވީޓެއްގައި ވިދާޅުވި އެވެ.\nއޭނާ ވިދާޅުވި ގޮތުގައި އެ ޕާޓީން އަބަދުވެސް އިސްކުރާނީ އިސްލާމްދީނާއި ގައުމާއި ރައްޔިތުންނެވެ.\nމި ޔަގީންކަން އަބްދުއްރަހީމް މި ދެއްވީ ކޮވިޑް19 އަށް ޕޮޒިޓިވްވެ އާލާސްކަންފުޅާ އުޅުއްވާ ކުރީގެ ރައީސް މައުމޫން އަބްދުލްގައްޔޫމަށް ނިސްބަތްކުރައްވައި ޖާބިރު ދެއްކެވި ވާހަކަތަކަކާ މެދު ޕީޕީއެމާއި ޕީއެންސީ ކޯލިޝަންގެ މެމްބަރުން ހިމެނޭ ގޮތުން ގިނަ ބަޔަކު ނުރުހުންފާޅުކުރަމުން ދަނިކޮށެވެ.\nމައުމޫންގެ ދަރިކަލުން، ޕީޕީއެމްގެ ނައިބު ރައީސް އަދި ގުރައިދޫ ދާއިރާގެ މެމްބަރު ޣައްސާން މައުމޫނަށް ފޮނުއްވި އޯޑިއޯ މެސެޖެއްގައި ޖާބިރު ވިދާޅުވެފައި ވަނީ އޭނާ އަށް މައުމޫން 29 މިލިއަން ރުފިޔާ އަނބުރާ ދައްކަވަން ހުރި ކަމަށެވެ. އެކަން މައުމޫނަށް ހަނދާން ކޮށްދެއްވަން ޖާބިރު އެދިވަޑައިގަތެވެ.\nޖާބިރުގެ އެ އަމަލާ މެދު ހިތްހަމަޖެހިވަޑައިނުގެން ޣައްސާން ޓުވިޓާގައި ވިދާޅުވީ ރައްޔިތުންގެ މަޖިލިހުގެ ތެރޭގައި ޖާބިރުގެ ވާހަކަތައް ސަމާސާއަކަށް ނެންގެވިއަސް ބައްޕާފުޅު އާލާސްކަންފުޅާ އުޅުއްވައި، އާއިލާ އަށް ހިތްދަތިކަން ވެރިވެފައި ވަނިކޮށް، ދެއްކެވި ވާހަކަތަކުން ޖާބިރުގެ ހަގީގީ ސިފަ ފާޅުވެފައިވާ ކަމަށެވެ. ޖާބިރުގެ ތުހުމަތަކީ މި ވެރިކަން ފެށުމުގެ ކުރިން އޭނާގެ އަތުން މައުމޫން 29 މިލިއަން ރުފިޔާ ނެންގެވުމެވެ. އެކަމަކު މައުމޫންގެ ފަރާތްޕުޅުން ވަނީ އެ ތުހުމަތު ދޮގުކޮށްފަ އެވެ.\nޕީޕީއެމާއި ޕީއެންސީން ޖާބިރާ އެކު މަޝްވަރާކުރީ ސަރުކާރު ޒިންމާދާރުކުރުމަށް މަސައްކަތް ކުރުމާ ބެހޭގޮތުން ބައްދަލުވުމެއް ހަމަޖައްސައިދިނުމަށް އޭނާ އެދިވަޑައިގަތުމުންނެވެ. މި ބައްދަލުވުން ބޭއްވިއަސް މާބޮޑު ތަފްސީލެއް ޕީޕީއެމާއި ޕީއެންސީން އޭރު ހާމައެއް ނުކުރެ އެވެ.\nއިތުރު ލިޔުންތައް ރައީސް މައުމޫން އަބްދުލްގައްޔޫމް ޑީއާރުޕީ މެމްބަރު އަބްދުﷲ ޖާބިރު (ކާށިދޫ) މެމްބަރު ޣައްސާން މައުމޫން (ތ. ގުރައިދޫ) ޕީޕީއެމް ކުރީގެ މެމްބަރު އަބްދުއްރަހީމް އަބްދުﷲ ޕީޕަލްސް ނެޝަނަލް ކޮންގްރެސް ޕީޕީއެމް/ޕީއެންސީ އިއްތިހާދު


SunOnline: Dhon vumah beynun kuraa cream thah Rwanda gai manaakoffi\nނަޖާހު މަސްއޫދު 12 Jan 2019, 13:20\nހަމުގެ ކުލަ އަލި ކުރުމަށް ބޭނުން ހަން ބްލީޗްކޮށްފައި -- ފޮޓޯ: ގާޑިއަން\nހަމުގެ ކުލަ އަލި ކުރުމަށް ބޭނުން ކުރާ ކްރީމްތަކާއި އެހެނިހެން ޕްރޮޑްކްޓުތައް ބޭނުންކުރުން އެފްރިކާގެ ގައުމެއް ކަމަށްވާ ރްވާންޑާގައި މަނާ ކޮށްފި އެވެ.\nއިރުމަތީ އެފްރިކާގައި އޮންނަ ރްވާންޑާއިން އެފަދަ ޕްރޮޑަކްޓުތައް ބޭނުން ކުރުން މަނާކޮށްފައިވާ އިރު އެ ގައުމުގެ ސަރުކާރުގެ އޮފިޝަލުން ދަނީ އެފަދަ ޕްރޮޑަކްޓުތައް ބާޒާރުން ނެގުމުގެ މަސައްކަތް ވެސް ކުރަމުންނެވެ.\nސީއެއެންއެންއަށް މައުލޫމާތު ދެމުން، ރްވާންޑާ ސްޓޭންޑާޑްސް ބޯޑުގެ ޕަބްލިކް ރިލޭޝަންސް އެންޑް ކޮމިއުނިކޭޝަންސް އޮފިސަރު ސިމިއޯން ވިޒެރާ ވިދާޅުވީ، އެފަދަ ޕްރޮޑަކްޓުތައް ތަންފީޒު ކުރަނީ އެގައުމުގެ ފޫޑް އެންޑް ޑްރަގް އޮތޯރިޓީއާއި ހެލްތް މިނިސްޓްރީން ކަމަށެވެ.\nރްވާންޑާގެ ރައީސް ޕޯލް ކަގަމޭވެސް ވަނީ ހަމުގެ ކުލަ އަލި ކުރުމަށް ބޭނުން ކުރާ ޕްރޮޑަކްޓުތަކާ ދެކޮޅަށް މީސް މީޑިއާގައި ވާހަކަ ދައްކައިފަ އެވެ. އޭނާ ބުނީ އެ ތަކެއްޗަކީ ސިއްހަތަށް ނުރަނގަޅުވުމުގެ އިތުރުން އެހެނިހެން ގޮތް ގޮތުން ވެސް ގެއްލުންދެނިވި ތަކެތި ކަމަށެވެ.\nއދ.ގެ ސިއްހަތާ ބެހޭ ޖަމިއްޔާ ވޯލްޑް ހެލްތު އޯގަނައިޒޭޝަން (ޑަބްލިއުއެޗްއޯ) އިން ބުނާ ގޮތުން، ހަމުގެ ކުލަ އަލި ކުރުމަށް ބޭނުން ކުރާ ޕްރޮޑަކްޓުތަކުގައި ހުންނަ މާކިއުރީއާއި ހައިޑްރޯކުއިނޯން އަކީ، ލިވާއަށް ގެއްލުންދިނުމުގެ އިތުރުން ބެކްޓީރިއަލް އަދި ފަންގަލް އިންފެކްޝަންތަކާ ދެކޮޅަށް މަސައްކަތް ކުރާ ހަށިގަނޑުގެ ދިފާއީ ނިޒާމު ބަލިކަށި ކުރާ މާއްދާތަކެއް ކަމަށެވެ. އަދި އެ ތަކެތިން ޑިޕްރެޝަންއާއި އެންޒައިޓީއަށް މަގުފަހި ކުރުވާ ކަމަށް އެ ޖަމިއްޔާ އިން ބުނެ އެވެ.\nއެފްރިކާގެ ގައުމުތަކުގައި ހަމުގެ ކުލަ އަލި ކުރާ ޕްރޮޑަކްޓުތައް ބޭނުން ކުރުމަކީ އާންމު ކަމެކެވެ. ޑްބްލިއުއެޗްއޯގެ ރިޕޯޓަކުން ދައްކާ ގޮތުގައި ނައިޖީރިއާގެ އަންހެނުންގެ ތެރެއިން 77 ޕަސެންޓު އަންހެނުން، މާލީގެ 25 ޕަސެންޓު އަންހެނުން އަދި ޓޯގޯގެ 59 ޕަސެންޓު އަންހެނުން އެފަދަ ޕްރޮޑަކްޓުތައް ބޭނުން ކުރެ އެވެ.\nވެއްޓުނު އިތިއޯޕިއާގެ ބޯޓުގައި ތިބި އެންމެން މަރުވެއްޖެ